text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Ngaloo mihla kwakungekho kumkani kwaSirayeli.+ Yaye ngaloo mihla isizwe samaDan+ sasizifunela ilifa ukuze sihlale kulo; ngenxa yokuba kude kube ngaloo mini sasingazange siwelwe lilifa phakathi kwezizwe zakwaSirayeli.+
2 Ekugqibeleni oonyana bakaDan bathumela amadoda amahlanu entsapho yawo, amadoda avela phakathi kwawo, amadoda ayengabafo abangamakroti, avela eTsora+ nase-Eshtawoli,+ ukuba aye kuhlola+ ilizwe aze alikhangele. Ngoko bathi kuwo: “Hambani, niye kuhlola ilizwe.” Ekuhambeni kwexesha afika kummandla weentaba wakwaEfrayim+ ukuya kufikelela kwindlu kaMika+ kwaye achitha ubusuku apho.
3 Ekusondeleni kwawo ngasendlwini kaMika, aliqonda ilizwi lomfana, ongumLevi, kangangokuba aphambukela apho. Athi kuye: “Uziswe ngubani apha, wenza ntoni kule ndawo, kwaye yintoni oyilangazelelayo apha?”
4 Ekuphenduleni wathi kuwo: “UMika wenze ngale ndlela nangale ukuze andiqeshe,+ nokuze ndibe ngumbingeleli wakhe.”+
5 Athi kuye: “Nceda, ubuze+ kuThixo+ ukuze sazi ukuba indlela esiyihambayo iya kuphumelela na.”
6 Ngoko umbingeleli wathi kuwo: “Hambani ngoxolo. Indlela enihamba kuyo iphambi koYehova.”
7 Ngako oko amadoda amahlanu ahamba aya kufika eLayishe+ aza abona indlela abantu ababengaphakathi kuyo ababehlala bezithembe ngayo ngokwesiko lamaSidon, bezolile, bengarhaneli nto,+ yaye kwakungekho moyisi ucinezelayo owayekhathaza nantoni na elizweni, ngoxa babekude namaSidon,+ bengenanto yakwenza noluntu.
8 Ekuhambeni kwexesha afika kubazalwana bawo eTsora+ nase-Eshtawoli,+ kwaye abazalwana bawo bathi kuwo: “Bekunjani?”
9 Aza athi: “Sukumani, masinyuke siye kubo; kuba silibonile ilizwe, kwaye, khangelani! lilunge kakhulu.+ Yaye niyathingaza. Musani ukunqena ukuhamba niye kungena nilithabathe ilizwe njengelifa.+
10 Ekungeneni kwenu, niya kufika kubantu abangarhaneli nto,+ yaye ilizwe libanzi kakhulu; kuba uThixo ulinikele esandleni senu,+ indawo ekungasweleki nto kuyo yalo naluphi na uhlobo ekhoyo emhlabeni.”+
11 Andula ke amadoda angamakhulu amathandathu abhinqe izixhobo zemfazwe, entsapho yamaDan,+ emka apho, oko kukuthi, eTsora nase-Eshtawoli.+
12 Yaye enyuka ngendlela yawo aza aya kumisa inkampu eKiriyati-yarim+ kwaYuda. Yiyo loo nto loo ndawo bayibiza ngokuba yiMahane-dan+ de kube namhla. Khangela! Ingakwintshona yeKiriyati-yarim.
13 Emva koko asuka apho adlulela kummandla weentaba wakwaEfrayim aza aya kufikelela kwindlu kaMika.+
14 Andula ke amadoda amahlanu awayeye kuhlola+ ilizwe laseLayishe+ aphendula athi kubazalwana bawo: “Benisazi na ukuba kwezi zindlu kukho iefodi nemilonde-khaya+ nomfanekiso oqingqiweyo+ nomfanekiso otyhidiweyo?+ Ke kaloku kucingeni oko nimele nikwenze.”+
15 Ngoko aphambukela apho aza afika kwindlu yomfana, ongumLevi,+ kwindlu kaMika, ambuza impilo.+
16 Ngalo lonke elo xesha amadoda angamakhulu amathandathu abhinqe izixhobo zawo zemfazwe,+ awayengawoonyana bakaDan,+ ayemi esangweni.
17 Amadoda amahlanu ayeye kuhlola ilizwe+ enyuka, ukuze angene apho athabathe umfanekiso oqingqiweyo+ ne-efodi+ nomlonde-khaya+ nomfanekiso otyhidiweyo.+ (Yaye umbingeleli+ wayemi esangweni namadoda angamakhulu amathandathu abhinqe izixhobo zemfazwe.)
18 Yaye la aya endlwini kaMika aza awuthabatha umfanekiso oqingqiweyo, iefodi nomlonde-khaya nomfanekiso otyhidiweyo.+ Koko umbingeleli+ wathi kuwo: “Nenza ntoni na?”
19 Kodwa athi kuye: “Yithi cwaka. Beka isandla sakho emlonyeni wakho, uze uhambe nathi ube ngubawo+ nombingeleli+ wethu. Kukuphi na okulunge ngakumbi, ukuba uqhubeke ungumbingeleli kwindlu yendoda enye+ okanye ukuba ube ngumbingeleli wesizwe nentsapho yakwaSirayeli?”+
20 Intliziyo yombingeleli yakholiswa koku,+ yaye wayithabatha iefodi nomlonde-khaya nomfanekiso oqingqiweyo,+ weza phakathi kwabantu.
21 Ajika ahamba yaye abantwana nemfuyo nezinto zexabiso azibeka ngaphambi kwawo.+
22 Ayemgama kwindlu kaMika xa abantu ababesezindlwini ezikufuphi nendlu kaMika+ babizelwa ndawonye ukuze bazame ukufumana oonyana bakaDan.
23 Bathe bakuqhubeka bedanduluka koonyana bakaDan, andula ke aguquka aza athi kuMika: “Yintoni na ingxaki yakho+ ukuba nibizelane ndawonye?”
24 Ngoko wathi: “Nibathabathile oothixo bam+ endabenzayo,+ nombingeleli,+ kwaye niyahamba, yintoni na endisenayo?+ Ngoko, nitsho njani na ukuthi, ‘Yintoni na ingxaki yakho?’”
25 Oonyana bakaDan bathi kuye: “Ilizwi lakho malingavakali kufuphi nathi, ngokoyikela ukuba amadoda amphefumlo ukrakra+ aya kunihlasela, kuze kufuneke niphulukane nomphefumlo wenu nomphefumlo wezindlu zenu.”
26 Yaye oonyana bakaDan baqhubeka behamba; uMika wabona ukuba babomelele ngakumbi kunaye,+ ngoko wajika wabuyela endlwini yakhe.
27 Ke bona, bakuthabatha oko uMika wayekwenzile nombingeleli+ owayengowakhe, baqhubeka besiya ngaseLayishe,+ nxamnye nesizwana esithuleyo nesingarhaneli nto.+ Yaye babaxabela ngohlangothi lwekrele,+ baza isixeko basitshisa ngomlilo.+
28 Kwaye kwakungekho mhlanguli, kuba kwakukude neSidon,+ bengenanto yakwenza noluntu konke konke; yaye kwakusentilini yaseBhete-rehobhi.+ Ngoko basakha isixeko baza bahlala kuso.+
29 Ngaphezu koko, eso sixeko basibiza ngokuthi yiDan ngegama likayise, uDan,+ owayezalelwe kwaSirayeli.+ Noko ke, igama lakuqala lesixeko+ laliyiLayishe.
30 Emva koko oonyana bakaDan bazimisela umfanekiso oqingqiweyo;+ yaye uYonatan+ unyana kaGershom,+ unyana kaMoses, yena noonyana bakhe baba ngababingeleli kwisizwe sakwaDan de kwaba yimini yokuthinjwa kwelizwe.+
31 Yaye bawugcina umfanekiso oqingqiweyo kaMika, awayewenzile, bazimisela wona ngayo yonke imihla indlu+ yoTHIXO oyinyaniso eyaqhubeka ikho eShilo.+
Yithumele
Yithumele
ABagwebi 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=7&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ibali 10: UMkhukula Omkhulu
NGAPHANDLE emkhombeni, abantu babeziphilela ubomi babo njengangaphambili. Nangoku babengakholelwa ukuba uMkhukula uyeza. Kunokwenzeka ukuba bahleka ngakumbi. Kodwa kungekudala bayeka ukuhleka.
Ngequbuliso kwehla amanzi. Ehla evela esibhakabhakeni njengaxa uchitha amanzi ase-emeleni. UNowa wayenyanisile! Kodwa ngoku laliselidlulile ixesha lokuba nabani na angene emkhombeni. Ucango lwaluvalwe gingci nguYehova.
Kungekudala wonk’ umhlaba wagutyungelwa ngamanzi. Amanzi aba njengemilambo emikhulu. Awisa imithi aqengqa namatye amakhulu, yaye abangela ingxolo enkulu. Abantu babesoyika. Bakhwela ezindulini eziphakamileyo. Kwowu, hayi indlela abakunqwenela ngayo ukuba ngebabemphulaphule uNowa baza bangena emkhombeni xa umnyango wawusabavulekele! Kodwa ngoku babeshiywe lixesha.
Amanzi aphakama ngokuphakama. Amanzi ehla esibhakabhakeni iintsuku ezingama-40 nobusuku obungama-40. Enyukela ezintabeni, yaye kungekudala agubungela nezona ntaba ziphakamileyo. Kanye njengokuba uThixo wayetshilo, bonke abantu nezilwanyana ezingaphandle komkhombe zafa. Kodwa wonk’ ubani ongaphakathi wayenqabisekile.
UNowa noonyana bakhe babenze umsebenzi omhle ekwakheni umkhombe. Amanzi awuphakamisa waza wadada ngaphezulu. Kwathi ngenye imini, yakuyeka ukuna imvula, laqalisa ukukhanyisa ilanga. Onjani wona umbono! Yayilulwandle nje olukhulu kuyo yonk’ indawo. Into eyayibonakala ngumkhombe owawudada ngaphezulu.
Izigebenga zazingasekho. Zazingenakufunyanwa ndawo ukuba zenzakalise abantu. Zazife zonke, kunye noonina kwanabanye abantu abangendawo. Kodwa kwenzeka ntoni kooyise?
Ooyise bezigebenga babengengobantu bokwenyama ngokwenene njengathi. Babeziingelosi ezehlayo zifuna ukuphila njengabantu emhlabeni. Ngoko ekufikeni koMkhukula, azizange zife nabanye abantu. Zayeka ukusebenzisa imizimba yenyama ezaziyenzile, zaza zabuyela ezulwini njengeengelosi. Kodwa azivunyelwanga ukuba yinxalenye yentsapho yeengelosi zikaThixo. Ngoko zaba ziingelosi zikaSathana. EBhayibhileni kuthiwa ziidemon.
Ngoku uThixo wenza kwabhudla umoya, aza amanzi kanogumbe aqalisa ukwehla. Iinyanga ezintlanu kamva umkhombe wahlala encotsheni yentaba. Kwadlula iintsuku ezininzi, yaye abangaphakathi emkhombeni babenokukhangela ngaphandle baze babone iincopho zeentaba. Amanzi ehla ngokwehla.
Wathi ke uNowa wakhupha emkhombeni intaka emnyama ekuthiwa lihlungulu. Yayibhabha imke okomzuzwana ize ibuye, kuba yayingayifumani ndawo enomhlaba owomileyo. Yayimana isenza le nto yaye xa ibuya, yayingena emkhombeni.
UNowa wafuna ukubona enoba amanzi awuthile na emhlabeni, ngoko wathumela ihobe. Kodwa nalo ihobe labuya kuba alifumananga ndawo yokuhlala. UNowa walithumela okwesibini, laza labuya linegqabi lomnquma emlonyeni walo. Ngaloo ndlela uNowa wazi ukuba amanzi ehlile. UNowa walithumela okwesithathu ihobe, laza ekugqibeleni lafumana indawo eyomileyo yokuhlala.
Ngoku uThixo wathetha kuNowa. Wathi: ‘Phuma emkhombeni. Phuma nentsapho yakho yonke kwanezilwanyana.’ Babengaphakathi emkhombeni ngaphezu konyaka. Ngoko sinokuluthelekelela ulonwabo lwabo bonke ukubuya babe ngaphandle bephilile!
Genesis 7:10-24; 8:1-17; 1 Petros 3:19, 20.
Imibuzo
- Kutheni kungekho namnye umntu owayenokungena emkhombeni xa imvula yaqalisa ukuna?
- UYehova wayinisa iintsuku nobusuku obungaphi imvula, yaye amanzi ayemaninzi kangakanani?
- Kwenzeka ntoni emkhombeni xa amanzi aqalisa ukugubungela umhlaba?
- Ngaba izigebenga zasinda ngoMkhukula, yaye kwenzeka ntoni kooyise?
- Emva kweenyanga ezintlanu kwenzeka ntoni emkhombeni?
- Kwakutheni ukuze uNowa athumele ihlungulu ngaphandle komkhombe?
- UNowa wazi njani ukuba amanzi awuthile emhlabeni?
- UThixo wathini kuNowa emva kokuba yena nentsapho yakhe babesemkhombeni ngaphezu konyaka?
Imibuzo eyongezelelekileyo
- Funda iGenesis 7:10-24.
Ziintoni ezatshabalalayo emhlabeni? (Gen. 7:23)
Amanzi oMkhukula athabatha ixesha elingakanani ukwehla? (Gen. 7:24)
- Funda iGenesis 8:1-17.
IGenesis 8:17 ibonisa njani ukuba injongo kaYehova yantlandlolo ngomhlaba ayizange iguquke? (Gen. 1:22)
- Funda eyoku-1 kaPetros 3:19, 20.
Xa iingelosi ezivukelayo zabuyela ezulwini, zafumana wuphi umgwebo? (Yude 6)
Ingxelo kaNowa nentsapho yakhe iyomeleza njani intembelo esinayo kuYehova yokuhlangula abantu bakhe? (2 Pet. 2:9)
Funda Okungakumbi
Yintoni Esinokuyifunda KuNowa?
Khuphela uze uprinte lo mfanekiso uze ufunde ngendlela onokuwuxelisa ngayo umzekelo kaNowa wokuthobela.
“Wahamba NoThixo Oyinyaniso”
Ziziphi iingxaki uNowa awajongana nazo ekukhuliseni abantwana? Balubonisa njani ukholo ekhwakheni umkhombe?

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
24 Kwiintsuku ezintlanu kamva umbingeleli omkhulu uAnaniyas+ wehla ekunye namadoda amakhulu athile nesithethi sasesidlangalaleni, uTertulo othile, yaye banikela inkcazelo+ kwirhuluneli+ nxamnye noPawulos.
2 Xa wabizwayo, uTertulo wammangalela, esithi:
“Njengokuba sinandipha uxolo olukhulu+ yaye kusenzeka iinguqulelo kolu hlanga ngenxa yakho,
3 ngoko ngamaxesha onke kwanakuzo zonke iindawo siyakwamkela oko, Feliks Obalaseleyo,+ ngowona mkhulu umbulelo.
4 Kodwa ukuze ndingabi sakubambezela ngakumbi, ndiyakubongoza ukuba usiphulaphule kancinane ngobubele bakho.
5 Kuba sifumene le ndoda ingumfo olizothe,+ ixhokonxa iziphendu+ phakathi kwawo onke amaYuda kuwo wonke umhlaba omiweyo yaye iyinkokeli eyintloko yehlelo lamaNazarete,+
6 kwaye yalinga nokuhlambela itempile+ saza sayibamba.
7 ——
8 Wena ngokwakho ngokuyincina unokufumanisa kuyo ngazo zonke ezi zinto siyimangalela ngazo.”
9 Ngako oko namaYuda athelela kuhlaselo, emi ngelithi ezi zinto zinjalo.
10 Ke kaloku waphendula uPawulos, yakunqwala kuye irhuluneli ukuba athethe, wathi:
“Ndazi kakuhle ukuba olu hlanga belunawe njengomgwebi kangangeminyaka emininzi, yaye ke ngoko ndikulungele ukuzithethelela+ ngezinto ezingam,
11 njengoko ukwimeko yokufumanisa ukuba akuntsuku zingaphezu kweshumi elinesibini ukususela ekubeni ndenyukayo ndaya kunqula+ eYerusalem;
12 yaye abandifumananga tempileni+ ndixoxisana naye nabani na okanye ndibangela ihlokondiba+ ukuba ligxalathelane ndawonye, nokuba kukwizindlu zesikhungu okanye kuso sonke isixeko.
13 Bengenako nokuzingqina+ kuwe izinto abandimangalela ngazo kanye ngoku.
14 Kodwa ndiyakuvuma oku kuwe, ukuba ndinikela inkonzo engcwele kuTHIXO wookhokho bakowethu+ ngokulandela indlela abayibiza ngokuba ‘lihlelo,’ njengoko ndizikholelwa zonke izinto ezibekwe eMthethweni+ nezibhalwe kubaProfeti;
15 yaye ndinethemba+ kuThixo, themba elo abanalo naba bantu ngokwabo, lokuba kuza kubakho uvuko+ lwamalungisa+ nabangengomalungisa.+
16 Kule nkalo, eneneni, ndiyaziqhelisa ngokuqhubekayo ukuba ndikuphaphele+ ukungamoni uThixo nabantu.
17 Ngoko emva kweminyaka eliqela noko ndafika ndizise izipho zenceba kuhlanga lwakowethu, neminikelo.+
18 Kanye ngelo thuba bandifumana ndihlambulukile ngokusesikweni etempileni,+ kungekho sihlwele okanye uqhushululu. Kodwa kwakukho amaYuda athile avela kwisithili saseAsiya,
19 abefanelwe kukubakho apha phambi kwakho nokundimangalela ukuba ebenayo nantoni na nxamnye nam.+
20 Okanye, aba bantu balapha mabatsho ngokwabo ukuba bububi buni na ababufumanayo njengoko ndandimi phambi kweSanhedrin,
21 ngaphandle kwangokuphathelele eli lizwi linye ndadanduluka ngalo ndimi phakathi kwabo lokuthi, ‘Ngenxa yovuko lwabafileyo ndiyagwetywa namhlanje phambi kwenu!’”+
22 Noko ke, uFeliks,+ eyazi ngokuchanileyo imibandela ngokuphathelele le Ndlela,+ wawamisa la madoda waza wathi: “Xa sukuba ethe wehla uLisiya+ umphathi-mkhosi, ndiya kugqiba ngale mibandela nibandakanyeke kuyo.”
23 Waza wayalela igosa lomkhosi ukuba loo mntu agcinwe yaye kubekho ukunyenyisa okuthile eluvalelweni, nokuba angaleli nabani na kubantu bakhe ukuba bamnyamekele.+
24 Imihla ethile kamva wafika uFeliks+ kunye noDrusila umfazi wakhe, owayengumYudakazi,+ yaye wathumelela ukuba eze uPawulos waza wamphulaphula ngokukholwa kuKristu Yesu.+
25 Kodwa njengoko wayethetha ngobulungisa+ nokuzeyisa+ nomgwebo+ oza kuza, uFeliks wothuka waza waphendula wathi: “Okwangoku hamba, kodwa xa ndifumana ixesha elifanelekileyo ndiya kuthumelela uze kwakhona.”
26 Kwangaxeshanye, ngoko, wayethembe ukuba wonikwa imali+ nguPawulos. Ngenxa yoko wathumelela ukuba eze ngokufuthi ngakumbi yaye wayencokola naye.+
27 Kodwa, kwakudlula iminyaka emibini, uFeliks walandelwa nguPorkiyo Festo; yaye ngenxa yokuba uFeliks wayefuna ukukholeka+ kumaYuda, wamshiya uPawulos ebotshiwe.
Yithumele
Yithumele
IZenzo 24
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=24&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D24%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Sifanele Sithandazele—Ntoni?
UMTHANDAZO weNkosi kuthiwa ngowona mthandazo wenziwa rhoqo ngamaKristu. Enoba loo nto iyinyani okanye akunjalo, abantu abaninzi abawuqondi kakuhle umthandazo kaYesu obizwa ngokuba nguMthandazo weNkosi okanye uBawo Wethu Osezulwini. Abantu abaninzi badla ngokuwucengceleza yonke imihla. Kodwa ke yayingeyonjongo kaYesu ukuba ucengcelezwe. Sazi njani?
Ngaphambi kokuba athethe ngaloo mthandazo, uYesu wayethe: “Xa uthandaza, ungaphindaphindani nento enye.” (Mateyu 6:7) Ngaba uYesu wabe sele eziphikisa ngokukhuthaza ukuba kucengcelezwe umthandazo weNkosi? Akazange ayenze loo nto. Kunoko uYesu wayesifundisa into esimele siyithandazele, kwaye wayekwasifundisa nokuthandazela ezona zinto zibalulekileyo. Masikhe sihlalutye la mazwi akhe. Lo mthandazo ubhalwe kuMateyu 6:9-13.
“Bawo wethu osemazulwini, malingcwaliswe igama lakho.”
Ngaloo mazwi uYesu wakhumbuza abalandeli bakhe ukuba kufanele kuthandazwe kuYise uYehova. Kodwa ngaba uyasazi isizathu sokuba igama likaThixo libalulekile nesokuba kufuneka lingcwaliswe?
Igama likaThixo elingcwele belisoloko lingcoliswa ukususela ekuqaleni kwembali yoluntu. Utshaba lukaThixo uSathana luthi uYehova lixoki, uyazingca yaye akanalo ilungelo lokulawula indalo. (Genesis 3:1-6) Abantu abaninzi baxhasa uSathana ngokufundisa ukuba uThixo ukhohlakele yaye unochuku ibe abavumi ukuba unguMdali. Abanye bade balisusa igama likaThixo kwiinguqulelo zeBhayibhile yaye abafuni lisetyenziswe.
IBhayibhile ithi uThixo uza kuwulungisa wonke lo monakalo. (Hezekile 39:7) Xa ewulungisa uya kulungisa nezakho iingxaki. Njani? Impendulo siyifumana kumazwi alandelayo omthandazo kaYesu.
“Mabufike ubukumkani bakho.”
Abefundisi abaninzi namhlanje ababuqondi kakuhle uBukumkani bukaThixo. Kodwa ke njengoko nabantu ababephulaphule uYesu babesazi, abaprofeti bakaThixo babetsho kwakude kudala ukuba uMesiya, uMsindisi owayekhethwe nguThixo wayeza kulawula kuBukumkani obuza kutshintsha ihlabathi. (Isaya 9:6, 7; Daniyeli 2:44) Obo Bukumkani buza kungcwalisa igama likaThixo ngokubhenca ubuxoki bukaSathana buze emva koko butshabalalise uSathana kunye nemisebenzi yakhe. Buza kuphelisa imfazwe, ukugula, indlala kunye nokufa. (INdumiso 46:9; 72:12-16; Isaya 25:8; 33:24) Xa uthandazela ukuba uBukumkani bukaThixo bufike kusukuba uthandazela ukuba ezo zithembiso zizaliseke.
“Makwenzeke ukuthanda kwakho nasemhlabeni, njengasezulwini.”
Amazwi kaYesu abonisa ukuba ukuthanda kukaThixo kuza kwenzeka emhlabeni kanye njengokuba kusenzeka ezulwini apho uThixo ahlala khona. Akakho umntu owakwazi ukuthintela ukuba ukuthanda kukaThixo kwenzeke ezulwini kuba uNyana kaThixo walwa noSathana namahlakani akhe waza wabaphosa emhlabeni. (ISityhilelo 12:9-12) Esi sicelo sesithathu salo mthandazo sisenza sicinge ngeyona nto ibalulekileyo, ekukuthanda kukaThixo kungekhona okwethu. Yonke indalo isoloko izuza xa kusenziwa ukuthanda kukaThixo. Kungenxa yoko le nto indoda efezekileyo uYesu yathi kuYise: “Makwenzeke, kungekhona ukuthanda kwam, kodwa okwakho.”—Luka 22:42.
“Siphe namhlanje isonka sethu.”
UYesu wafundisa ukuba sinako ukuthandazela iintswelo zethu. Akukho nto iphosakeleyo ngokucela izinto esizifunayo kuThixo. Ukuthandaza ngaloo ndlela kusikhumbuza ukuba nguYehova ‘onika bonke abantu ubomi nempefumlo nezinto zonke.’ (IZenzo 17:25) IBhayibhile ibonisa ukuba uThixo ngumzali onothando onika abantwana bakhe izinto abazidingayo. Kodwa ke akabenzeli abantu izinto ezingeyomfuneko.
“Usixolele amatyala ethu.”
Ngaba unetyala kuThixo? Ngaba uyakufuna ukuxolelwa nguye? Abantu abaninzi namhlanje ababuqondi ubunzulu besono. Kodwa ke iBhayibhile ifundisa ukuba isono singumthombo weengxaki zethu kuba siso esibangela ukuba abantu bafe. Ekubeni sizalwa sinesono, sona rhoqo yaye ekuphela kwento esenza sibe nethemba lobomi obungunaphakade kukuxolelwa nguThixo. (Roma 3:23; 5:12; 6:23) Kuyavuyisa ukwazi ukuba iBhayibhile ithi: “Wena, Yehova, ulungile yaye ukulungele ukuxolela.”—INdumiso 86:5.
“Sihlangule kulowo ungendawo.”
Ngaba uyabona ukuba sikufuna kangakanani ukukhuselwa nguThixo? Abantu abaninzi abayivumi into yokuba ukho kwaukubakho “ongendawo,” oko kukuthi uSathana. Kodwa ke, uYesu wafundisa ukuba uSathana uyaphila kangangokuba wada wambiza ngokuba ‘ngumlawuli weli hlabathi.’ (Yohane 12:31; 16:11) USathana uye walonakalisa ihlabathi alilawulayo yaye ufuna ukonakalisa nawe ukuze ungabi nabuhlobo noYihlo, uYehova. (1 Petros 5:8) Noko ke, uYehova unamandla ngaphezu koSathana yaye uyabakhusela abantu abamthandayo.
Ezi ngongoma ziyintloko zomthandazo kaYesu azithethi ngento yonke esifanele siyithandazele. Khumbula ukuba kweyoku-1 kaYohane 5:14 sixelelwa ukuba: “Kungakhathaliseki ukuba yintoni na esiyicelayo ngokuvumelana nokuthanda kwakhe, uyasiva.” Ngoko ke ungaze ucinge ukuba uyamkhathaza uThixo xa uthandaza kuye umxelela iingxaki zakho.—1 Petros 5:7.
Kuthekani ngexesha nendawo? Ngaba sifanele sithandaze ngexesha elithile nasendaweni ethile kuphela?


text:
INQAKU ELINGUMXHOLO
Istres
—Amacebiso Anokukunceda Kuso
“Kwakungathi ndingqisha endawen’ enye. Ndandisebenza iiyure eziyi-16 ngosuku ndingafane ndiphumle nangeempela-veki. Oku kwakundihlupha kuba ndandisimka ndize ndibuye intombazana yam ilele. Istres sasindigulisa.”
—UKari, eFinland.
LE NGXAKI kaKari iqhelekile. Umbutho onceda abantu abagula ngengqondo eUnited Kingdom uthi, eBritani umqeshwa omnye kwabahlanu uguliswa sistres, yaye omnye kwabane ude alile emsebenzini ngenxa yestres. Iipilisi zokwehlisa istres zithengwe gqitha ngonyaka uqoqosho belulubi ngawo.
Ustreswa yintoni?
Ixhala lemali okanye ezinye iingxaki
Ukuxakeka
Ukungavani kwakho nomntu othile
Intlungu exhelayo obukhe wakuyo
Sikwenza ntoni istres?
Siyakugulisa
Sikwenza ube nomoya ophantsi
Sikwenza ungakwazi ukulala
Sikwenza udandatheke
Sikumoshela ubuhlobo nabantu
Xa unestres umzimba wakho usebenza ngendlela emangalisayo. Istres sikwenza uphefumlele phezulu, nentliziyo ibethe ngamandla. Iiseli zegazi neglucose esemzimbeni ziyaphindaphindeka. Oku kubangela ukuba umzimba wakho ukwazi ukulwa nestres. Sakuba siphelile, umzimba ubuyela kwimeko yesiqhelo. Kodwa ukuba asipheli, sinokukugulisa, usoloko unxubile okanye uneqwakaza. Ngoko ukufunda indlela yokulwa nestres kubalulekile emzimbeni nasengqondweni yakho.
Ukumelana Nestres
Istres asisoloko siyingozi. Oogqirha bengqondo baseMerika bathi: “Istres emntwini sifana nesixhobo somculo ivayolin: ukuba idlalelwa phantsi kakhulu loo mculo unokozelisa; kodwa xa idlalwa ngamandla umculo unokukruqula, neentambo zide ziqhawuke. Ngokufanayo istres siyafuneka emzimbeni, kodwa xa siqatsele sisenokukubulala. Ngoko eyona nto ibalulekileyo yindlela yokumelana naso.”
Enye into esimele siyazi ngestres kukuba asibafumani ngendlela efanayo abantu. Ngoko into ekustresayo wena isenokungamstresi omnye umntu. Sukuba siqatsele istres xa into oqhele ukuyenza ikubangela ungakhululeki.
Abanye abantu baye basebenzise utywala, iziyobisi okanye icuba ukuze “balwe” nestres. Bambi batya kakhulu okanye bahlale nje phambi kweTV okanye kwekhompyutha
Abantu abaninzi bancedwe yiBhayibhile. Ngaba ubulumko bayo bunokukunceda? Ukuze siphendule lo mbuzo, makhe sijonge ezi zinto zine zidla ngokubangela istres.
1 IXHALA
Sonke asiqinisekanga ngobomi. Nayo iBhayibhile ithi, ‘sonke sehlelwa lixesha nasisihlo esingenakubonwa kwangaphambili.’ (INtshumayeli 9:11) Ungalehlisa njani ixhala? Khawuzame la macebiso.
Thetha nomntu omthembayo kowenu okanye umhlobo ngento ekuxhalabisayo. Uphando luthi, xa uye wathetha nomntu omthandayo ngento ekwenza ixhala awude ugule sistres. Yinyani into yokuba, “iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.”
—IMizekeliso 17:17.
Sukusoloko ucinga ngezinto ezimbi, kuba ezo ngcinga zinokukubangela ixhala. Ibe loo nto uyixhaleleyo isenokungenzeki! Yiloo nto iBhayibhile isithi: “Musani ukuxhalela ingomso, kuba ingomso liya kuba namaxhala alo.”
—Mateyu 6:34.
Umthandazo uya kukunika amandla. Eyoku-1 kaPetros 5:7 ithi: “Liphoseni [kuThixo] lonke ixhala lenu, kuba unikhathalele.” UThixo ubonisa ukuba usikhathalele ngokusinika uxolo lwengqondo nangokusiqinisekisa ukuba ‘akayi kuze abashiye’ abo bacela kuye uncedo ngomthandazo.
—Hebhere 13:5; Filipi 4:6, 7.
2 UKUXAKEKA
Ukuya nokubuya emsebenzini, ukufunda, ukuhoya abantwana nabazali abolupheleyo, zonke ezi zinto zinokwenza istres. Kodwa kwezi zinto ayikho engabalulekanga. (1 Timoti 5:8) Ngoko ke, yintoni enokukunceda ukuze zingakustresi?
Ziphe ixesha lokuphumla. IBhayibhile ithi: “Kulunge ngakumbi ukuzalisa isandla ngokuphumla kunokuzalisa izandla zozibini ngomsebenzi onzima ngokusukelana nomoya.”
—INtshumayeli 4:6.
Qala ngokwenza izinto ezibalulekileyo, yaye ungazixakekisi ngezinto ezingeyomfuneko. (Filipi 1:10) Zama ukunciphisa iindleko zakho kunye nexesha olichitha emsebenzini.
—Luka 21:34, 35.
UKari ebesikhe sathetha ngaye ngaphambili waye wacingisisa ngendlela aphila ngayo. Uthi: “Ndaye ndaqonda ukuba bendiphilela isiqu sam.” Ngoko, walithengisa ishishini lakhe waza wafumana umsebenzi owawuzakumenza abe nexesha lentsapho. Uthi “Imali asisenayo njengakuqala, kodwa mna nomfazi wam istres asisenaso kuba ngoku sichitha ixesha kunye njengentsapho nabahlobo. Ukuba kunye nentsapho kubaluleke ukodlula ishishini.”
3 UKUNGAVANI KWAKHO NOMNTU OTHILE
Ukungavani nomntu othile ingakumbi emsebenzini kubangela istres. Ukuba unaloo ngxaki, la macebiso alandelayo anokukunceda.
Ukuba umntu uyakucaphukisa, zola. Sukucima umlilo ngepetroli. IMizekeliso 15:1 ithi: “Impendulo, xa inobulali, isusa umsindo, kodwa ilizwi elibangela intlungu linyusa umsindo.”
Le ngxaki ninayo zama ukuba niyithethe ngembeko ninodwa, xa usenza njalo uyakuba uyamhlonela loo mntu.
—Mateyu 5:23-25.
Zam’ ukuqonda lento inixabanisayo. Ukuyiqonda kuza kukwenza ‘ungakhawulezi ukucaphuka’ ngoba kaloku uzibeke endaweni yakhe. (IMizekeliso 19:11) Kwakhona, oko kuya kukunceda uyibone le ngxaki lomntu anayo ngawe.
Zama ukuxolela. Ukuxolela akuyonto entle kuphela, kodwa kuyanceda nasempilweni. Uhlolisiso olwenziwayo ngo-2001 lubonisa ukuba, “ukungaxoleli” kunyuse izinga lesifo sentliziyo, nehighblood. Kodwa ukuxolela kona kubangele ukuba istres singabikho.
—Kolose 3:13.
4 INTLUNGU EXHELAYO OBUKHE WAKUYO
UNieng ohlala eKhambodiya wehlelwa zizinto ezibuhlungu ngokulandelelanayo. Ngo-1974 wonzakaliswa yibhombu eyaqhushumba kwisikhululo senqwelo-moya. Kunyaka olandelayo, kwafa abantwana bakhe ababini, umama kunye nomyeni wakhe. Ngo-2000, umzi wakhe watsha nqunqe ngumlilo kwaza kwasweleka nomyeni wakhe wesibini kwiminyaka emithathu eyalandelayo. Ngeloo xesha, waye wafuna ukuzibulala.
“Kulunge ngakumbi ukuzalisa isandla ngokuphumla kunokuzalisa izandla zozibini ngomsebenzi onzima”
Sekunjalo, kukho into eyamncedayo uNieng. NjengoKari uNieng wancedwa yiBhayibhile nasekuchitheni ixesha efundisa abanye ngayo. Ibali lakhe lisikhumbuza uhlolisiso olwenziwa eBritani ngo-2008. Olu hlolisiso lwalusithi, “enye indlela yokunyamezela xa unestres, kukunceda . . . abanye abantu”
Kwakhona uNieng wafumana ithemba ngekamva elingazukuba nazo iingxaki neentlungu ezikhoyo ngoku. Ikamva eliza kuba “nobuninzi boxolo” emhlabeni wonke.
Ithemba elinje nobulumko bokumelana neengxaki zobomi azinakuthelekiswa nanto, ibe zifumaneka eBhayibhileni. Izigidi zabantu sezincediwe yile ncwadi emangalisayo. Nawe inokukunceda.


text:
ISAHLUKO 15
Silwela Ukunqula Ngokukhululekileyo
1, 2. (a) Yintoni ebonisa ukuba ungumlawulwa woBukumkani bukaThixo? (b) Kutheni kuye kwafuneka ukuba ngamanye amaxesha amaNgqina kaYehova alwele ilungelo lawo lokunqula?
NGABA ungumlawulwa woBukumkani bukaThixo? Ngokuqinisekileyo, xa uliNgqina likaYehova unguye! Yintoni ke ebonisayo ukuba unguye? Ayilopasi okanye ezinye iimpepha zikarhulumente, kodwa yindlela omnqula ngayo uYehova uThixo. Unqulo lokwenyaniso aluphelelanga nje kwinto oyikholelwayo kuphela, luquka nokuthobela imithetho yoBukumkani bukaThixo. Indlela esinqula ngayo ibonakala kuzo zonke iinkalo zobomi bethu; indlela esikhulisa ngayo iintsapho zethu, nokhetho esilwenzayo kwezonyango.
2 Ihlabathi esiphila kulo alisoloko liyihlonela imithetho esiyibekelweyo njengabalawulwa boBukumkani bukaThixo. Abanye oorhulumente baye bazama ukusibekela imida kwindlela esiyithobela ngayo le mithetho, ngeliny’ ixesha bade bazamele ukuba singayithobeli kwaphela. Ngamany’ amaxesha, kuye kwafuneka ukuba abalandeli bakaKristu balwele inkululeko yokuphila ngemithetho yoBukumkani bukaMesiya. Iyasothusa ke loo nto? Ayisothusi. Kaloku nabanquli bakaYehova ngexesha lokubhalwa kweBhayibhile babesoloko besilwela inkululeko yabo yokunqula uYehova.
3. Kwafuneka balwele ntoni abantu bakaThixo ngemihla kaKumkanikazi uEstere?
3 Ngokomzekelo, ngemihla kaKumkanikazi uEstere, abantu bakaThixo kwaye kwafuneka balwele ubomi babo. Kwenzeka ntoni? INkulumbuso ekhohlakeleyo uHaman yacebisa ukumkani wamaPersi uAhaswerosi ukuba awacim’ igama onke amaYuda awayehlala kummandla olawulwa ngulo Kumkani, kuba ‘imithetho yawo yayahlukile kweyabo bonke abanye abantu.’ (Estere 3:8, 9, 13) Ngaba uYehova wabalahla abalandeli bakhe? Nakanye, wasikelela uEstere noMordekayi xa baya kucela kukumkani wamaPersi ukuba akhusele abantu bakaThixo.—Estere 9:20-22.
4. Siza kuthetha ngantoni kwesi sahluko?
4 Ngaba kusenjalo nangala maxesha ethu? Njengoko sesifundile kwizahluko ezidlulileyo, ngamanye amaxesha amagunya ehlabathi aye awachasa amaNgqina kaYehova. Kwesi sahluko siza kuthetha ngezinye zeendlela oorhulumente abaye bazama ngazo ukumisela umda kwindlela esinqula ngayo. Siza kuqwalasela ezi zinto zintathu: (1) ilungelo lethu lokuba nentlangano nelokunqula ngendlela esifuna ngayo, (2) inkululeko yokukhetha unyango olusekelwe kwimigaqo yeBhayibhile, (3) nelungelo labazali lokukhulisa abantwana babo ngemithetho kaYehova. Kwinto nganye, siza kubona indlela abalawulwa abathembekileyo boBukumkani bukaMesiya abaye bazama ngayo ngandlela zonke ukukhusela amalungelo abo njengabalawulwa boBukumkani bukaThixo, nendlela uYehova aye wabasikelela ngayo.
Silwela Ukwamkelwa Nokukhuselwa Ngumthetho Nokufumana Inkululeko Esifaneleyo
5. Ukwamkelwa nokukhuselwa ngoorhulumente kuwanceda njani amaKristu okwenyaniso?
5 Ngaba sidinga ukwamkelwa nokukhuselwa ngoorhulumente abangabantu ukuze sinqule uYehova? Unotshe, kodwa ukwamkelwa nokukhuselwa ngurhulumente kwenza kube lula ukunqula—ngokomzekelo, siyakwazi ukudibana kwiiHolo zethu zoBukumkani nakwezeeNdibano ngokukhululekileyo, ukuprinta nokuthunyelelwa iincwadi zeBhayibhile ngamanye amazwe, nokushumayela iindaba ezilungileyo kubamelwane bethu ngaphandle kweziphazamiso. Kumazwe amaninzi, amaNgqina kaYehova abhaliswe ngokusemthethweni yaye anqula ngokukhululekileyo njengabantu bezinye iinkolo. Kwenzeka ntoni ke xa oorhulumente bezama ukuphazamisana nelungelo lethu lokwamkelwa nokukhuselwa ngumthetho nelokufumana inkululeko esifaneleyo?
6. AmaNgqina kaYehova aseOstreliya afumana ziphi iingxaki ekuqaleni koo-1940?
6 EOstreliya. Ekuqaleni koo-1940, irhuluneli yaseOstreliya yathi iinkolelo zethu azihambisani neenzame zemfazwe. Ngoko wavalwa umsebenzi wethu. AmaNgqina ayengakwazi ukudibana nokushumayela ngokukhululekileyo, iingcango zaseBheteli zavalwa, neeHolo zoBukumkani zathinjwa. Kwakungavumelekanga nokuphatha iincwadi zethu zeBhayibhile. Emva kokunqula emfihlekweni kangangeminyaka eliqela, ekugqibeleni amaNgqina aseOstreliya afumana isiqabu. NgoJuni 14, 1943, iNkundla Ephakamileyo yaseOstreliya yawabuyisela inkululeko yawo.
7, 8. Balisa ngomlo wenkululeko yokunqula abazalwana baseRashiya abaye bawulwa kangangeminyaka.
7 ERashiya. Umsebenzi wamaNgqina kaYehova wavalwa ngamaKomanisi, kodwa ade abhaliswa ngokusemthethweni ngo-1991. Emva kokwahlulwa kweSoviet Union, saye samkelwa ngokusemthethweni saza sakhuselwa yiRussian Federation ngo-1992. Kungekudala, abanye abachasi—ngokukodwa abo babengabeCawa yamaOthodoki yaseRashiya—bacatshukiswa kukuba sasisiya sisiba baninzi ngokukhawuleza. Abachasi bafaka izityholo ezintlanu ezilandelelanayo nxamnye namaNgqina kaYehova phakathi kuka-1995 no-1998. Kuzo zonke ezo zityholo umtshutshisi zange awafumanise enalo nelincinci ityala. Ngo-1998 aba bachasi bangayekeleliyo bafaka isimangalo esithi amaNgqina kaYehova aphazamisana nabahlali. Ekuqaleni amaNgqina aphumelela, kodwa abachasi babhena, baza ke baphumelela ngoMeyi 2001. Eli tyala laphinda lachotshelwa ngo-Oktobha waloo nyaka, oko kwaphelela kwisigqibo esathathwa ngo-2004 sokuba umbutho osemthethweni wamaNgqina eMoscow uvalwe.
8 Kwalandela intshutshiso engathethekiyo. (Funda eyesibini kuTimoti 3:12.) AmaNgqina aqalisa ukugculelwa nokuxhatshazwa. Iincwadi zethu zohluthwa; kwabekwa imithetho engqongqo eyenza ukuba ukurenta nokwakha izindlu zokunqula kube nzima kakhulu. Khawufan’ ucinge intlungu ababekuyo abazalwana noodadewethu phantsi kwezo ngcinezelo! Ngo-2001 amaNgqina ayefake isicelo kwiNkundla YaseYurophu Elwela Amalungelo Abantu (iEuropean Court of Human Rights [ECHR]) ukuba makhe liphinde lijongwe eli tyala, aza afaka inkcazelo eyongezelelekileyo kule Nkundla ngo-2004. Ngo-2010, iECHR yabona ukuba isizathu sokuba iRashiya iwuvale umsebenzi wamaNgqina kukungafunwa konqulo lwawo yaza yafikelela kwisigqibo sokuba iinkundla ezingezantsi ziye zagweba ngendlela engafanelekanga, ekubeni kwakungekho nto ibonisa ukuba amaNgqina aphule umthetho. Le Nkundla yongezelela yathi, ukuvalwa komsebenzi wamaNgqina kukuwajongela phantsi amalungelo awo asemthethweni yaza yabuyisela inkululeko yawo yokunqula. Nangona amagosa aseRashiya engakhange asithobele isigqibo se-ECHR, loo mpumelelo iyabakhuthaza abantu bakaThixo kwelo lizwe.
9-11. EGrisi, abantu bakaYehova baye bayilwela njani inkululeko yokunqula kunye, yaye iye yayintoni imiphumo?
9 EGrisi. Ngo-1983, uTitos Manoussakis, waqasha igumbi eHeraklion eCrete, ukuze iqela elincinane lamaNgqina kaYehova lihlanganisane khona. (Heb. 10:24, 25) Kungekudala emva koko, umfundisi wamaOthodoki wamangalela amaNgqina kuba enqulela kwelo gumbi. Kwakutheni? Esona sizathu awayenaso kukuba nje amaNgqina ayeneenkolelo ezahlukileyo kwezamaOthodoki! Abatshutshisi baqhubeka neso simangalo besithi uTitos Manoussakis namanye amaNgqina amathathu zizaphuli-mthetho. Aba bazalwana bohlwaywa ngokuhlwawula imali baza kwakhona baphoswa ngaphaya kwezitshixo iinyanga ezimbini. Njengabalawulwa boBukumkani bukaThixo, amaNgqina abona ukuba eso sigqibo sasiyinyathela ngeenyawo inkululeko yawo yokunqula, ngoko amangala kwiinkundla zasekuhlaleni, aza ekugqibeleni afaka isicelo kwi-ECHR.
10 Ekugqibeleni, ngo-1996, i-ECHR yenza isigqibo ebabengazange basilindele abachasi bonqulo olunyulu. Le Nkundla yathi “namaNgqina kaYehova aphantsi ‘kweenqulo ezaziwayo’ njengoko kubhaliwe kumthetho waseGrisi,” yaye izigqibo ezenziwe ziinkundla ezingezantsi “zaziyinyhasha ngokungqalileyo inkululeko yawo yonqulo.” Yatyatyadula yathi, kwakungekho sezandleni zorhulumente waseGrisi “ukugqiba ekubeni iinkolelo zonqulo okanye indlela ezichazwa ngayo ezo nkolelo ifanelekile kusini na.” Izigwebo ezabekwa nxamnye namaNgqina zarhoxiswa, aza abuyiselwa inkululeko yawo yokunqula!
11 Ngaba olo loyiso lwazilungisa izinto eGrisi? Okubuhlungu kukuba akunjalo. Ngo-2012, lade lagwetywa ityala elifana neli elaxoxwa iminyaka eyi-12 eKassandreia, eGrisi. Eli ityala lantyontyelwa ngubhishophu wamaOthodoki. IBhunga Lesizwe, inkundla ephakamileyo yaseGrisi, lema ngakwicala labantu bakaThixo kweli ityala. Kwesi sigqibo lacaphula kumgaqo-siseko waseGrisi, othetha kanye ngesiqinisekiso senkululeko yokunqula, laza lagxeka nesityholo ahlala ebekwa sona amaNgqina kaYehova sokuba alunqulo olungaziwayo. Le Nkundla yaqhubeka yathi: “Iinkolelo ‘zamaNgqina kaYehova’ ziyaziwa, ngoko unqulo lwawo luyaziwa.” Ibavuyisa kakhulu abazalwana noodade bebandla elincinane laseKassandreia into yokuba bekwazi ngoku ukuba neentlanganiso kwiHolo yabo yoBukumkani.
12, 13. EFransi, abachasi baye basebenzisa liphi iqhinga ‘lokuyila inkathazo ngommiselo okanye ngomthetho,’ kodwa yaba yintoni imiphumo?
12 EFransi. Abanye abachasi babantu bakaThixo baye basebenzisa iqhinga ‘lokuyila inkathazo ngommiselo okanye ngomthetho.’ (Funda iNdumiso 94:20.) Ngokomzekelo, kwiminyaka yoo-1990, amagosa erhafu eFransi ahlola iingxelo zemali zombutho osemthethweni wamaNgqina kaYehova, iAssociation Les Témoins de Jéhovah (ATJ). Umphathiswa wezemali wachaza esona sizathu sokuhlolwa kwezi ngxelo: “Ukuhlolwa kweengxelo zemali zalo mbutho kungaphumela ekuvalweni kwawo okanye ubekwe ityala lokwaphula umthetho . . . , nto leyo enokubangela ukuba umsebenzi wawo ume.” Nangona kungazange kufunyaniswe nyawo lwemfene kwezo ngxelo, amagosa erhafu afuna i-ATJ ihlawule irhafu eninzi ngendlela engaqhelekanga. Ukuphumelela kwawo kwakuthetha ukuba kwakuza kufuneka abazalwana benze sigqibo sokuba ivalwe iofisi yesebe baze bathengise izakhiwo zayo ukuze bahlawule le nkuntyula yemali yerhafu. Le yayiyingxaki enkulu, kodwa abantu bakaThixo abazange banikezele. AmaNgqina enza konke okusemandleni ukuze angakuvumeli ukuxhatshazwa, ekugqibeleni ngo-2005 afaka isimangalo kwi-ECHR.
13 Le Nkundla yawisa isigwebo sayo ngoJuni 30, 2011. Yaqiqa ngelithi, ngenxa yelungelo lokunqula ngokukhululekileyo, uRhulumente akakwazi, ngaphandle kweemeko ezingaphephekiyo, ukugqiba ekubeni iinkolelo zonqulo okanye indlela ezichazwa ngayo ifanelekile kusini na. Yongezelela ngelithi: “Ukufunwa irhafu engaka . . . kwakunokubangela ukuba lo mbutho ungakwazi ukufumana ezinye izinto ezibalulekileyo ukuze umsebenzi wawo uqhubeke kakuhle, nto leyo eyayinokwenza ukuba ungakwazi ukufumana inkululeko yawo yokwenene yokunqula.” Le Nkundla yema ngakwicala lamaNgqina kaYehova ngokupheleleyo! Abantu bakaYehova bavuyiswa kakhulu kukuba urhulumente waseFransi wayibuyisa yonke loo mali yerhafu, kwaye inochatha. Ngokomyalelo weNkundla, kwabuyiswa nazo zonke izinto zesebe ezazithinjiwe.
Unokuqhubeka ubathandazela abazalwana noodadewenu abasentlungwini yokuxhatshazwa ngumthetho
14. Wena, ungancedisa njani ukulwela inkululeko yethu yokunqula?
14 NjengoEstere noMordekayi bamandulo, namhlanje abantu bakaYehova balwela inkululeko yokumnqula ngendlela abayalele ngayo. (Estere 4:13-16) Ngaba nawe ungancedisa? Ewe. Unokuqhubeka ubathandazela abazalwana noodadewenu abasentlungwini yokuxhatshazwa ngumthetho. Imithandazo enjalo ingaluncedo kakhulu kubazalwana noodadewethu abafumana ubunzima nentshutshiso. (Funda uYakobi 5:16.) Ngaba uYehova uyayiphendula imithandazo enjalo? Uloyiso lwethu ezinkundleni bubungqina bokuba ngokwenene uyayiphulaphula!—Heb. 13:18, 19.
Sinenkululeko Yokukhetha Unyango Oluvumelana Neenkolelo Zethu
15. Yintoni abamele bayikhumbule abantu bakaThixo ngegazi?
15 Njengoko besesifundile kwiSahluko 11, abalawulwa boBukumkani bukaThixo bafumana umyalelo ocacileyo oseZibhalweni wokuba bangalisebenzisi kakubi igazi, nto leyo exhaphakileyo namhlanje. (Gen. 9:5, 6; Lev. 17:11; funda iZenzo 15:28, 29.) Nangona singalwamkeli utofelo-gazi, thina neentsapho zethu sifuna olona nyango luphezulu lunokufumaneka, kuphela nje ukuba alukho nxamnye nemithetho kaThixo. Ezona nkundla ziphakamileyo zamazwe amaninzi ziye zayamkela into yokuba abantu banelungelo lokukhetha okanye ukwala iintlobo ezithile zonyango ngokwezazela zabo nangokweenkolelo zabo. Sekunjalo, kwamanye amazwe abantu bakaThixo baye bagculelwa kanobom ngenxa yoku. Nantsi eminye imizekelo.
16, 17. Yintoni eyothusa udade waseJapan ngonyango awalufumanayo, yona imithandazo yakhe yaphendulwa njani?
16 EJapan. UMisae Takeda, inkosikazi eneminyaka eyi-63 yaseJapan, yayiza kutyandwa. Njengomlawulwa woBukumkani bukaThixo onyanisekileyo, wayibek’ elubala kugqirha wakhe into yokuba angatofelwa gazi. Nakuba kunjalo, emva kweenyanga ezimbalwa wothuka gqitha kukuva ukuba waye watofelwa igazi xa wayetyandwa. Eziva ethotyiwe yaye eqhathiwe, uDade Takeda wamangalela oogqirha nesibhedlele ngoJuni 1993. Ukholo lwalo dade uthobekileyo nozilungeleyo lwalungagungqi. Kangangexesha elingaphaya kweyure, wazithethelela enkundleni eyayizel’ imi ngeembambo, nangona wayengenampilo. Yayikokokugqibela evela enkundleni kuba emva kwenyanga wasweleka. Ngaba ukuba nokholo nokuba nesibindi kwakhe akusikhuthazi? UDade Takeda wathi wayeqhubeka ebongoza uYehova ukuba amsikelele kulo mlo. Wayeqinisekile ukuba imithandazo yakhe yayiza kuphendulwa. Yaphendulwa ke?
17 Kwiminyaka emithathu eswelekile uDade Takeda, iNkundla Ephakamileyo yaseJapan yema ngakwicala lakhe—isitsho ukuba kwakuphosakele ukumtofela igazi ekubeni wayethe angalitofelwa. Isigqibo esawiswa ngoFebruwari 29, 2000, sathi “ukuzenzela izigqibo” kwimicimbi elolo hlobo “lilungelo lomntu ngamnye elifanele lihlonelwe.” Siyambulela uDade Takeda ngokuyilwela ngokungagungqiyo inkululeko yakhe yokuzikhethela indlela yokunyangwa ngokuqhutywa sisazela esiqeqeshwe yiBhayibhile, kuba ngoku amaNgqina eJapan afumana unyango ngaphandle kokoyikela ukuba angatofelwa igazi.
18-20. (a) Inkundla yezibheno yaseArgentina yalimela njani ilungelo lomntu lokungatofelwa gazi, ihlonipha oko kubhalwe kwikhadi lakhe legazi? (b) Singabonisa njani ukuba sithobela ulawulo lukaKristu kumba wegazi?
18 EArgentina. Abalawulwa boBukumkani bamele bazilungiselele njani iimeko zaxa kunokufuneka bazithethelele, kodwa bengekho zingqondweni? Ngokusoloko siphethe amakhadi ethu egazi. Wenza kanye loo nto uPablo Albarracini. NgoMeyi 2012, wakhuthuzwa waza wadutyulwa izihlandlo ezininzi. Wabalekiselwa esibhedlele engekho zingqondweni, ngoko ke, wayengazukwazi ukuzithethelela xa kufuneka atofelwe igazi. Sekunjalo, wayeliphethe ikhadi legazi awalizalisa kwiminyaka emine eyadlulayo. Nangona imeko yakhe yayimaxongo yaye abanye oogqirha bevakalelwa kukuba ukuze aphile, ufanele atofelwe igazi, abasebenzi basesibhedlele babekulungele ukwenza oko kubhalwe kwikhadi lakhe legazi. Noko ke, uyise kaPablo, owayengeloNgqina likaYehova, wafumana isigunyaziso enkundleni sokutshintsha isigqibo sonyana wakhe.
19 Igqwetha elimela umfazi kaPablo lakhawuleza lafak’ isibheno. Kwiiyure nje ezimbalwa, inkundla yezibheno yasikhaba isigqibo senkundla engezantsi yaza yagweba ngelithi makuhlonelwe oko kubhalwe kwikhadi legazi lesigulana. Uyise kaPablo wabhena kwiNkundla Ephakamileyo yaseArgentina. Noko ke, le nkundla yathi “akuthandabuzeki ukuba uPablo walisayina esezingqondweni futhi eyazi into ayenzayo yaye ililungelo lakhe elo.” Kwakhona yathi: “Wonke umntu omdala nokwaziyo ukuzenzela izigqibo, unelungelo lokuyalela kusengaphambili ukuba anyangwe njani, yaye usenokuvuma okanye ale ukunyangwa ngendlela ethile . . . Ugqirha umele ayamkele le miyalelo.”
20 UMzalwan’ uAlbarracini waye waphila. Yena nomkakhe iyabavuyisa into yokuba waye walizalisa ikhadi legazi. Ngokuthatha elo nyathelo lincinane—kodwa libalulekileyo—wabonisa ukuba uyaluthobela ulawulo lukaKristu phantsi koBukumkani bukaThixo. Ngaba wena nentsapho yakho senilisayinile ikhadi legazi?
21-24. (a) Kwenzeka njani ukuba iNkundla Ephakamileyo yaseKhanada yenze isigqibo esibalulekileyo ngabantwana nokutofelwa igazi? (b) Esi sigqibo singabakhuthaza njani abakhonzi bakaYehova abaselula?
21 EKhanada. Ngokuqhelekileyo, iinkundla ziyalamkela ilungelo abazali abanalo lokukhethela abantwana babo olona nyango luphezulu. Ngamanye amaxesha, iinkundla zide zigwebe ngelithi izigqibo zonyango ezenziwe ngumntwana osele ekwazi ukuzenzela izigqibo zimele zihlonelwe. Kwaba njalo ke kuApril Cadoreth. Xa wayena-14, uApril walaliswa esibhedlele ngenxa yokuba wayesophela ngaphakathi. Kwiinyanga ezimbalwa ngaphambili, waye wazalisa ikhadi lakhe legazi, elaligunyazisa ukuba angalitofelwa igazi nokuba sekumnyam’ entla. Ugqirha owayenyanga uApril akazange asihlonele isigqibo sakhe, waza wafuna isigunyaziso senkundla sokuba amtofele igazi. Ngenkani watofelwa iibhegi ezintathu zegazi. Kamva oko kutofelwa kwakhe wakufanisa nokudlwengulwa.
22 UApril nabazali bakhe baya kumangala enkundleni. Emva kweminyaka emibini, eli tyala lada laya kufika kwiNkundla Ephakamileyo yaseKhanada. Nangona uApril engazange akwazi ukutshintsha umgaqo-siseko, iNkundla yambuyisela iindleko awazichitha emthethweni yaza yakhupha isigwebo esixhasa yena nabanye abantwana abasele bekwazi ukuzenzela izigqibo, abafuna ukusebenzisa ilungelo labo lokugqiba ngonyango abalufunayo. Yathi: “Kumba wonyango, abantwana abangaphantsi kweminyaka eyi-16 bafanele bayekwe bachaze izimvo zabo ngohlobo oluthile lokunyanga, nto leyo eza kubonisa ukuba bayakwazi ukuzicingela nokuzenzela izigqibo.”
23 Eli tyala libalulekile kuba iNkundla Ephakamileyo yayichaza ilungelo labantwana abakwaziyo ukuzenzela izigqibo elikumgaqo-siseko. Ngaphambi kwesi sigwebo, ezinye iinkundla zaseKhanada zazisuka zibagqibele abantwana abangaphantsi kweminyaka eyi-16 ngendlela yokunyanga ezivakalelwa kukuba iza kubanceda. Emva kwesi sigwebo, inkundla yayingazukwazi ukusuka nje igunyazise indlela yokunyanga engqubanayo neminqweno yomntwana oneminyaka engaphantsi kweyi-16, ingakhange imnike ithuba lokubonisa ukuba mdala ngokwaneleyo ukuba angazenzela izigqibo.
“Ndiyavuya kuba ndiye ndenza okuthile ukuze kuzukiswe igama likaThixo nokubonisa ukuba uSathana lixoki.”
24 Ngaba lo mlo weminyaka emithathu waba yinkcitha xesha? Ngokutsho kuka-April, “Akunjalo!” Ngoku unguvulindlela yaye usempilweni. Uthi: “Ndiyavuya kuba ndiye ndenza okuthile ukuze kuzukiswe igama likaThixo nokubonisa ukuba uSathana lixoki.” Amava ka-April abonisa ukuba abantwana bethu banokuba nesibindi sokubonisa ukuba bangabalawulwa abanyanisekileyo boBukumkani bukaThixo.—Mat. 21:16.
Sinelungelo Lokukhulisa Abantwana Bethu Ngemithetho KaYehova
25, 26. Kuye kwenzeke ntoni ngamanye amaxesha abazali beqhawule umtshato?
25 UYehova unike abazali umsebenzi wokukhulisa abantwana ngemithetho yakhe. (Dut. 6:6-8; Efe. 6:4) Lo ngumsebenzi onzima, kodwa xa kuqhawulwe umtshato, uye ube nzima nangakumbi. Iimbono zabazali ngendlela yokukhulisa abantwana ziye zingqubane ngokupheleleyo. Ngokomzekelo, umzali oliNgqina unokufuna ukukhulisa umntwana ngemithetho yamaKristu, ngoxa yena ongeloNgqina enokungayifuni loo nto. Kakade ke, umzali oliNgqina umele azi ukuba nangona uqhawulo-mtshato lunokulonakalisa ulwalamano lwabazali, kodwa umele ayihlonele into yokuba bobabini basengabazali bomntwana.
26 Umzali ongeloNgqina usenokufaka isicelo enkundleni sokuba abantwana bahlale naye ukuze bakhulele kunqulo lwakhe. Abanye bade bathi ukubakhulisa njengamaNgqina kaYehova kuyacinezela. Bangade bathi abantwana abavunyelwa ukuba babhiyozele usuku lwabo lokuzalwa neeholide, yaye abazukuvunyelwa ukuba bathiwe igazi xa kunokwenzeka lifuneke. Okuvuyisayo kukuba, iinkundla ezininzi zikhathalele intlalo-ntle yomntwana, endaweni yokuzikhathaza ngento yokuba unqulo lomzali omnye luyacinezela okanye akunjalo. Khawuve le mizekelo.
27, 28. Yathini iNkundla Ephakamileyo yaseOhio xa yayijongene nesimangalo sokuba umntwana okhuliswa eliNgqina likaYehova uyacinezelwa?
27 EMerika. Ngo-1992, iNkundla Ephakamileyo yase-Ohio, yayijongene nesimangalo sotata ongeloNgqina owayesithi ukukhuliswa konyana wakhe njengeNgqina likaYehova kwakuza kumcinezela. Inkundla engezantsi yamngqinela, yaza yathi ngulo tata omele akhulise lo mntwana. Yathi uJennifer Pater, umama walo mntwana angamana esiya kumbona, kodwa angaze “amdibanise nakancinane neemfundiso zamaNgqina kaYehova nangayiphi na indlela.” Lo myalelo wawubanzi, kangangokuba wawunokude ucaciswe ngokuba uDade Pater wayengavumelekanga ukuthetha ngeBhayibhile nonyana wakhe uBobby, nokumfundisa imilinganiselo yokuziphatha! Khawufan’ ucing’ indlela awayevakalelwa ngayo! UJennifer wayexhelek’ emphefumlweni, kodwa uthi wafunda ukuba nomonde nokulindela kuYehova. Uthi, “UYehova wayesoloko enam.” Igqwetha lakhe, lincediswa yintlangano kaYehova, labhena kwiNkundla Ephakamileyo eOhio.
28 Le nkundla yasikhaba isigqibo senkundla engezantsi, isithi “abazali banelungelo elibalulekileyo lokufundisa abantwana babo, loo nto iquka nokuthetha nabo ngendlela yokuziphatha nangeenkolelo zabo.” Yaqhubeka yathi ukuba bukhona ubungqina bokuba iinkolelo zamaNgqina kaYehova zinokumenzakalisa emzimbeni okanye engqondweni umntwana, inkundla engezantsi yayingenalo ilungelo lokungavumi ukuba umntwana ahlale nomzali wakhe ngenxa yonqulo. Le nkundla ayizange ifumane bungqina bokuba iinkolelo zamaNgqina zinokumenzakalisa umntwana emzimbeni nasengqondweni.
29-31. Kwenzeka njani ukuba udade waseDenmark aphulukane nelungelo lokuhlala nentombi yakhe, kodwa yathini iNkundla Ephakamileyo yaseDenmark?
29 EDenmark. UAnita Hansen wazibona esengxakini efanayo xa lowo wayengumyeni wakhe wafaka isicelo enkundleni sokuba intombi yabo eneminyaka esixhenxe uAmanda ihlale naye. Nangona ngo-2000 le nkundla yalinika uDade Hansen ilungelo lokuhlala noAmanda, Utata ka-Amanda wabhena kwinkundla ephakamileyo, yaza yasikhaba isigqibo senkundla yokuqala, yathi nguye omele ahlale noAmanda.Yaqiqa ngelithi, kuba abazali beneenkolelo ezingqubanayo, kungcono ibe ngutata ohlala nale ntwazana. Ngaloo ndlela, wabe uyaphulukana nokuhlala nentombi yakhe uDade Hansen, kuba nje eliNgqina likaYehova!
30 Kuyo yonke le ngxaki, uDade Hansen wayexheleke kangangokuba ngamany’ amaxesha wayede angazi ukuba athandazele ntoni. Uthi: “Kodwa amazwi akumaRoma 8:26 no-27 ayendikhuthaza ngokwenene. Ndandisoloko ndisiva ngathi uYehova uyandiva. Amehlo akhe ayehlala endijongile ibe wayehlala enam.”—Funda iNdumiso 32:8; Isaya 41:10.
31 UDade Hansen wabhena kwiNkundla Ephakamileyo yaseDenmark. Kwisigwebo sayo, le Nkundla yathi: “Isigqibo sokuba umntwana umele ahlale nabani simele senziwe emva kokuba kuye kwahlolisiswa eyona nto iza kunceda umntwana.” Yongezelela yathi, kumele kujongwe nendlela umzali ngamnye acombulula ngayo iingxabano, kungekhona “iimfundiso nemithetho yamaNgqina kaYehova.” Kwathi xibilili kuDade Hansen xa iNkundla yambona engoyena mzali ukufanelekelayo ukuhlala noAmanda.
32. INkundla yaseYurophu Elwela Amalungelo Abantu yabakhusela njani abazali abangamaNgqina ukuze bangacalucalulwa?
32 Kumazwe awahlukahlukeneyo aseYurophu. Ngamanye amaxesha, iingxwaba-ngxwaba zokuba abantwana bamele bahlale nabani ziye azaphelela nje kwezona nkundla ziphakamileyo zelizwe. Zide zaya kufika nakwiNkundla yaseYurophu Elwela Amalungelo Abantu. Kumatyala amabini, le Nkundla yavuma ukuba iinkundla ezingezantsi zazingabaphathi ngendlela efanayo abazali abangamaNgqina nabo bangengawo, ngenxa nje yonqulo lwabo. Yathi: “Isigqibo esenziwe kuphela ngenxa yokuba unqulo lwabazali lungafani asamkelekanga,” yatsho isithi olo lucalucalulo. Eziva exolile omnye umama owancedwa sesi sigqibo wathi, “Ibindixhela umphefumlo into yokutyholwa ngokwenzakalisa abantwana bam, ndakuba ndizama kangaka ukubanika eyona nto ibafaneleyo—ukubakhulisa njengamaKristu.”
33. Abazali abangamaNgqina bangawusebenzisa njani umgaqo okwabaseFilipi 4:5?
33 Kakade ke, abazali abangamaNgqina abamangalelwa ngenxa yokufundisa abantwana babo imilinganiselo yeBhayibhile bazama kangangoko ukuba nengqiqo. (Funda kwabaseFilipi 4:5.) Njengoko bezazi ukuba bafanele bakhulise abantwana babo ngendlela kaThixo, bamele bayamkele nento yokuba nomzali ongeloNgqina usengumzali naye. Umzali oliNgqina umele ayithathe njengento ebaluleke kangakanani into yokukhulisa abantwana bakhe?
34. Umzekelo wamaYuda emihla kaNehemiya ungabanceda njani abazali abangamaKristu?
34 Umzekelo wemihla kaNehemiya usinika impendulo. AmaYuda asebenza nzima elungisa yaye ephinda esakha iindonga zeYerusalem. Ayesazi ukuba ukwenza loo nto kwakuza kukhusela wona neentsapho zawo kwiintlanga eziziintshaba ezaziwangqongile. Ngenxa yeso sizathu, uNehemiya wawabongoza: “Nize nilwele abazalwana benu, oonyana benu neentombi zenu, abafazi benu namakhaya enu.” (Neh. 4:14) Loo maYuda azijul’ ijacu esilwela iintsapho zawo. Nanamhlanje, abazali abangamaNgqina kaYehova benza konke okusemandleni abo ukuze bakhulisele abantwana babo enyanisweni. Bayazi ukuba abantwana babo bangqongwe ngumoya wehlabathi esikolweni nalapho bahlala khona. Loo moya ungade ungene nasemakhayeni abo ngenxa yezinto ezifana noomabonwakude neeselfowuni. Bazali, ningaze niyilibale into yokuba nimele nizijul’ ijacu nisilwela oonyana neentombi zenu ukuze zikhule zisoyika uYehova.
Qiniseka Ukuba UYehova Uyaluxhasa Unqulo Lokwenyaniso
35, 36. Zintoni aye akwazi ukuzenza amaNgqina kaYehova ngenxa yokulwela amalungelo abo, ibe wena yintoni ozimisele ukuyenza?
35 Ngokuqinisekileyo uYehova uye wazisikelela iinzame zentlangano yakhe yanamhlanje kumlo wokunqula ngokukhululekileyo. Ngokulwela amalungelo abo, abantu bakaThixo baye ngandlel’ ithile bashumayela enkundleni nakubantu ngokubanzi. (Roma 1:8) Enye into esivuyisayo kukuba olu loyiso luye lwanceda kwathethelelwa namalungelo abantu abangengomaNgqina. Sekunjalo, njengabantu bakaThixo, asizami kutshintsha umthetho; singazami nokuzithethelela. Eyona nto ibalulekileyo kukuba, amaNgqina kaYehova alwela amalungelo awo ezinkundleni ukuze ahambisele phambili unqulo olunyulu.—Funda kwabaseFilipi 1:7.
36 Simele singaze sisijongele phantsi isifundo esisifunde kwabo baye balwela inkululeko yokunqula uYehova! Nathi ngokunjalo, simele sihlale sithembekile kuYehova, siqinisekile ukuba uyawuxhasa umsebenzi wethu, kwaye uza kuqhubeka esinika amandla ukuze senze ukuthanda kwakhe.—Isa. 54:17.


text:
INQAKU ELINGUMXHOLO | OKO AKWENZELE KONA UTHIXO
Isihlandlo Ongamele Uphoswe Siso
Kubusuku bangaphambi kokufa kwakhe, uYesu wayalela abalandeli bakhe ukuba bakhumbule idini lakhe. Esebenzisa isonka esingenagwele kunye newayini ebomvu, waqalisa oko kwaziwa ngokuba siSidlo Sangokuhlwa Sokugqibela okanye iSidlo SeNkosi Sangokuhlwa waza wayalela wathi: “Hlalani nisenza oku nindikhumbula.”—Luka 22:19.
Nyaka ngamnye, amaNgqina kaYehova ehlabathini lonke ayahlanganisana ukuze akhumbule ukufa kukaYesu. Ngo-2014 iSikhumbuzo siya kuba ngoMvulo, ngoAprili 14, emva kokutshona kwelanga.
Umenywa ngokufudumeleyo ukuba ubekho xa kucaciswa indlela okubaluleke ngayo ukusifela kukaYesu. Kungenwa simahla. Akuqokelelwa nkongozelo. Usenokubuza kulo mntu ukunike le magazini ixesha nendawo esiya kuqhutyelwa kuyo iSikhumbuzo, okanye usenokuya kwiWebhsayithi yethu ethi jw.org/xh. Sicela usibhale phantsi esi sihlandlo ukuze ungasilibali, yaye sithemba ukuba akuyi kuphoswa siso.
Funda Okungakumbi
ISikhumbuzo Sokufa KukaYesu
Nyaka ngamnye izigidi zabantu ziyadibana ukuze zenze isikhumbuzo sokufa kukaYesu. Uyamenywa ukuba ubekho ukuze ufunde indlela esi siganeko sibalulekileyo esikuchaphazela ngayo.


text:
Ngaba Umntu Uyakwazi Ukuyeka Ukuba LiNgqina LikaYehova?
Ewe. Umntu unokuyeka ukuba liNgqina ngezi ndlela zimbini:
Ngokucela ukuyeka. Umntu unokubhala okanye achaze ukuba wenze isigqibo sokuba akasafuni ukuba liNgqina likaYehova.
Ngezenzo. Umntu unokwenza into ebangela ukuba angabi yinxalenye yabazalwana bethu abasehlabathini lonke. (1 Petros 5:9) Ngokomzekelo, unokuhamba enye icawa aze ayenze icace into yokuba akazimiselanga ukuyiyeka.—1 Yohane 2:19.
Kuthekani ukuba umntu akasashumayeli okanye akasayi kwiintlanganiso zenu? Ngaba loo mntu nithi uyekile ukuba liNgqina?
Akunjalo. Ukuyeka ukuba liNgqina okanye ukuzahlula kwahlukile ekubeni buthathaka elukholweni. Ngokuqhelekileyo, abo baye batyhafa okanye bayeka ukunqula, abaphelelwanga lukholo kodwa badimazekile nje. Kunokuba sizahlule kwabo banjalo, sizama ukubathuthuzela nokubaxhasa. (1 Tesalonika 5:14; Yude 22) Ukuba umntu ufuna uncedo, abadala bebandla baye bakhokele ekumncedeni.—Galati 6:1; 1 Petros 5:1-3.
Sekunjalo, abadala abanalungelo lakunyazela umntu ukuba ahlale eliNgqina likaYehova. Umntu ngamnye uzenzela esakhe isigqibo ngendlela yokukhonza. (Yoshuwa 24:15) Sikholelwa ukuba abo bakhonza uThixo bamele bamkhonze ngokuzithandela ngokusuka entliziyweni.—INdumiso 110:3; Mateyu 22:37.
Funda Okungakumbi
Ngaba AmaNgqina KaYehova Ayabagxotha Abantu Ababekade Bekhonza Nawo?
Maxa wambi kuye kufuneke umntu asuswe ebandleni ibe loo nto inokumnceda abuyele.
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?
Ngaba AmaNgqina KaYehova Achith’ Imizi Okanye Ayayakha?
Maxa wambi amaNgqina kaYehova atyholwa ngokuchith’ imizi. Kodwa ngaba ngokwenene amaNgqina abangel’ ingxaki?


text:
IBALI LOBOMI
Iimbalasane Zobomi Bam Bokusebenzela UBukumkani
Ngo-1947, abefundisi bamaKatolika eSanta Ana, e-El Salvador, bazama ukuwavusel’ ingxushungxushu amaNgqina. Bathi abazalwana beqhuba iSifundo SeMboniselo, amakhwenkwe agibisela ikhaya labathunywa bevangeli ngamatye. Emva koko kwathi gqi igquba labantu elalikhokelwa ngabefundisi. Abanye babephethe izikhuni ezivuthayo; abanye imifanekiso eqingqiweyo. Kangangeeyure ezimbini babegibisela indlu ngamatye becula ingoma ethi: “Phila ngonaphakade Ntombi Enyulu!” nethi, “UYehova makafe!” Yonke le nto babeyenzela ukugxotha abathunywa bevangeli kuloo dolophu. Ndikhumbula kakuhle. Kaloku ndandiphakathi kwabo bathunywa bevangeli kuloo ntlanganiso, kwiminyaka eyi-67 eyadlulayo. *
KWIMINYAKA emibini ngaphambi kokuba kwenzeke oku, mna noEvelyn Trabert, esasingabathunywa bevangeli kunye, saphumelela kwiklasi yesine yeSikolo SeBhayibhile SeWatchtower SaseGiliyadi, esasiqhutyelwa kufuphi neIthaca, eNew York. Sabelwa ukuya kusebenza eSanta Ana. Ngaphambi kokuba ndiqhubeke nebali lam leminyaka ephantse ibe yi-29 ndingumthunywa wevangeli, makhe ndinibalisele ukuba kwakutheni ukuze ndenze lo msebenzi.
ILIFA LAM LOKOMOYA
Ngo-1923, unyaka endazalwa ngawo, abazali bam uJohn noEva Olson, babehlala eSpokane, eWashington, eUnited States. BabengamaLuthere, kodwa babengayamkeli imfundiso yesihogo somlilo kuba babengakwazi ukuyidibanisa nenkolelo yabo yokuba uThixo uluthando. (1 Yoh. 4:8) Utata wayesebenza kwindawo eyenza izonka. Ngenye imini umntu owayesebenza naye wamqinisekisa ukuba ayikho into ethetha ngendawo ethuthumbisa abantu eBhayibhileni. Kungekudala emva koko abazali bam baqhutyelwa isifundo ngamaNgqina kaYehova baza bafunda ngeyona nto ifundiswa yiBhayibhile ngobomi emva kokufa.
Ngelo xesha, ndandineminyaka nje esithoba, kodwa ndisayikhumbula nangoku indlela abazali bam ababengakwazi ngayo ukuzibamba ngenyaniso ababesandul’ ukuyifunda eBhayibhileni. Bavuya okwabantwana xa bafunda ngegama loThixo oyinyaniso, uYehova, baza bakhululeka kwimfundiso ebhidayo yokuba uThixo uneziqu ezithathu. Ndaqalisa ukuzibamba ezi mfundiso zimangalisa kangaka ‘zenyaniso ekhululayo’ ekwiZibhalo. (Yoh. 8:32) Ngenxa yoko, andizange khe ndikruqulwe kukufundiswa iBhayibhile, ndandisoloko ndikuthanda ukufunda iLizwi likaThixo. Nangona ndandineentloni, ndandihamba nabazali bam xa besiya entsimini. Babhaptizwa ngo-1934. Ngo-1939, xa ndandineminyaka eyi-16, nam ndabhaptizwa.
NgoJulayi, 1940, abazali bam bawuthengisa umzi wabo, saza saya kuba ngoovulindlela kwenye idolophu yaseIdaho. Apho sarenta iflethi eyayingentla kwendawo ekulungiswa kuyo iimoto. Neentlanganiso zazingenela kule flethi yethu. Ngelo xesha ayembalwa amabandla aneeHolo zoBukumkani, ngoko amanye ayengenela kumakhaya abantu okanye kumagumbi arentwayo.
Ngo-1941, mna nabazali bam saya kwindibano eyayiseSt. Louis, eMissouri. NgeCawa yaba “Lusuku Lwabantwana,” yaye abaneminyaka eyi-5 ukuya kweyi-18 bahlala kwizitulo eziphambi kweqonga. Ngasekupheleni kwentetho yakhe, uMzalwan’ uJoseph F. Rutherford wathetha nathi bantwana wathi: “Sicela niphakame nonke . . . nina bantwana . . . abaye bavuma ukuthobela uThixo noKumkani wakhe!” Saphakama sonke. UMzalwan’ uRutherford wathi: “Khanibone amangqina oBukumkani angaphezu kwe-15 000!” Loo mazwi andenza ndaqina kwisigqibo sam sokuba nguvulindlela ubomi bam bonke.
IZABELO ZENTSAPHO YETHU
Kwiinyanga ezimbalwa emva kwendibano yaseSt. Louis, safudukela kumzantsi weKhalifoniya. Sabelwa ukuba siqalise ibandla kwidolophu iOxnard. Sasihlala kwikharavan encinane enebhedi enye. Mna kwakufuneka ndandlale phezu kwetafile qho xa ndiza kulala—lingasekho elo cham lokuba nekamere yam!
Kanye ngaphambi kokuba sifike eKhalifoniya, ngoDisemba 7, 1941 iJapan yahlasela iPearl Harbor yaseHawaii. Ngosuku olulandelayo, iUnited States yaba kwiMfazwe Yehlabathi II. Abasemagunyeni bawisa umthetho wokuba kucinywe zonke izibane ebusuku, ibe senjenjalo. Iinkwili zaseJapan zazigade unxweme lwaseKhalifoniya, yaye obo bumnyama babenzelwe ukuba zingakwazi ukuhlasela.
Kwiinyanga ezimbalwa kamva, ngoSeptemba 1942, saya kwiNdibano Yehlabathi Elitsha Lobuthixo eCleveland, eOhio. Apho uMzalwan’ uNathan H. Knorr wanikela intetho ethi “Ngaba Uxolo Lunokuhlala Lukho?” Wathetha ngeSityhilelo isahluko 17, esithetha ‘ngerhamncwa elalikho, kodwa alikho, ukanti sele liza kunyuka liphume enzonzobileni.’ (ISityhi. 17:8, 11) UMzalwan’ uKnorr wathi eli ‘rhamncwa’ luManyano LweZizwe olwaphelelwa ngo-1939. EBhayibhileni kwaprofetwa kusithiwa kwakuza kumiselwa olunye uManyano endaweni yolu, lona lwaluza kubangela ukuba kubekho uxolo. Ibe kwaba njalo kuba ngo-1945, emva kokuphela kweMfazwe Yehlabathi II. Emva koko, laphinda lavela elo ‘rhamncwa’ liziZizwe Ezimanyeneyo. Ngoko amaNgqina kaYehova ashumayela kumazwe angakumbi ehlabathi, ibe ukususela ngelo xesha, anda okwentlabathi yolwandle!
Eso siprofeto sandinceda ndaqonda into eyayiza kwenzeka. Xa kwathiwa kuza kuqalisa iSikolo saseGiliyadi kunyaka ozayo, umnqweno wam wokuba ngumthunywa wevangeli wavuseleleka. Ngo-1943, ndafumana isabelo sokuya kuba nguvulindlela ePortland, eOregon. Ngaloo mihla, sasifika emzini sidlalele umninimzi igramafoni, size emva koko simnike incwadi ethetha ngoBukumkani bukaThixo. Kuwo wonke loo nyaka, ndandisoloko ndicinga ngokuba ngumthunywa wevangeli.
Ngo-1944, andizange ndikwazi ukuzibamba yimincili xa ndafumana isabelo sokuya eGiliyadi kunye nomhlobo wam uEvelyn Trabert. Kangangeenyanga ezintlanu, abahlohli babesibonisa indlela okunokusivuyisa ngayo ukufunda iBhayibhile. Sayithanda ngokwenene indlela ababethobeke ngayo. Ngamanye amaxesha xa sisitya babesiba ziiweyitara. Saphumelela kuloo klasi ngoJanuwari 22, 1945.
XA NDANDINGUMTHUNYWA WEVANGELI
Mna noEvelyn, uLeo kunye noEsther Mahan, safika kwisabelo sethu e-El Salvador ngoJuni 1946. Apho safika ‘amasimi emhlophe ukuze avunwe.’ (Yoh. 4:35) Isiganeko endithethe ngaso ekuqaleni kweli bali sibonisa indlela ababelugcwabevu ngayo abefundisi. Kwiveki ngaphambili, sasinendibano yesiphaluka yokuqala eSanta Ana. Samemela abantu kwintetho yesidlangalala ibe abezayo baphantse bafikelela kwi-500. Kunokuba sibaleke, sazimisela ngakumbi ukuhlala ukuze sincede abantu abaneentliziyo ezinyanisekileyo. Nangona abefundisi babethe ebantwini mabangayifundi iBhayibhile, ibe babembalwa nabantu ababenokuyifumana, abaninzi babelambele inyaniso. Babezithanda gqitha iinzame zethu zokufunda iSpanish ukuze sibafundise ngoThixo oyinyaniso, uYehova, nangezithembiso zakhe ezivuyisayo zokubuyisela iParadesi emhlabeni.
Esinye sezifundo zam zokuqala apho yayinguRosa Ascencio. Emva kokuba eqalise ukufunda iBhayibhile wahlukana nendoda awayehlalisana nayo. Nayo yafunda iBhayibhile, batshata, babhaptizwa, baza emva koko baba ngamaNgqina kaYehova akhutheleyo. URosa waba nguvulindlela wokuqala waseSanta Ana. *
URosa wayenevenkile yokutya encinane. Xa esiya entsimini wayeyivala, ibe wayeqinisekile ukuba uYehova uza kumnika izinto azidingayo. Wayesithi xa eyivula emva kweeyure ezimbalwa, abantu bathontelane ukungena. Wayeyibona indlela achane ngayo amazwi akuMateyu 6:33, ibe wathembeka wada wafa.
Ngenye imini umfundisi wasekuhlaleni walumkisa indoda esasirenta umzi wayo esithi ukuba ayisigxothi, iza kugxothwa nomkayo ecaweni. Le ndoda, eyayingusomashishini owaziwayo, yayisele idikiwe kakade zizinto ezenziwa ngabefundisi, ngoko ayizange yoyikiswe nguloo mfundisi. Yada yamxelela ukuba ayikhathali nokuba bangayigxotha. Yathi singahlala kangangoko sifuna.
UMHLALI OHLONITSHWAYO UBA LINGQINA
Kwikomkhulu iSan Salvador, omnye umthunywa wevangeli wayefundela umfazi wenjineli egama linguBaltasar Perla. Le ndoda inentliziyo entle yayingasenalukholo kuThixo ngenxa yokuhanahanisa kwabefundisi becawa. Xa kwakuza kwakhiwa iofisi yesebe, nangona wayengekabi liNgqina, uBaltasar, wathi uza kwenza iplani yaloo ofisi aze ayakhe ngaphandle kwemali.
Emva kokuba esebenze nabantu bakaYehova kweso sakhiwo, uBaltasar wayeqinisekile ukuba ulufumene unqulo lokwenyaniso. Wabhaptizwa ngoJulayi 22, 1955, kwaza kwalandela umkakhe uPaulina. Bobabini abantwana babo bamkhonza ngokuthembeka uYehova. Unyana wabo, uBaltasar, Omnci., ubekhonza eBheteli eseBrooklyn kangangeminyaka eyi-49, apho axhasa umsebenzi ohambela phambili wokushumayela ehlabathini lonke. Ngoku ulilungu leKomiti Yesebe eUnited States. *
Xa saqalisa ukuba neendibano eSan Salvador, uMzalwan’ uPerla wasinceda safumana indawo enkulu esingangenela kuyo, eyayiyindawo yokujima. Ekuqaleni, sasebenzisa izitulo ezimbalwa; kodwa ngenxa yentsikelelo kaYehova, sasisanda nyaka nonyaka de sazizalisa zonke zada azanela! Ngezo zihlandlo zonwabisayo, ndabona nabantu endandibafundela. Cinga indlela endavakalelwa ngayo xa abanye endandibafundela bandazisa “kubazukulwana”—kwizifundo zabo ezazisandul’ ukubhaptizwa!
Kwenye indibano, omnye umzalwana weza kum esithi ufun’ ukuzixela. Ndandingamazi kodwa ndandinomdla wokuyiva le nto aze kuzixela ngayo. Wathi, “Ndandiphakathi kwala makhwenkwe anigibisela ngamatye eSanta Ana.” Ngoku sasikhonza uYehova kunye! Zange ndikwazi ukuzibamba luvuyo. Loo ncoko yandenza ndaqiniseka ukuba umntu ongekho kwinkonzo yexesha elizeleyo uyaphoswa.
UKHETHO OLWANELISAYO
Kwiminyaka ephantse ibe yi-29, ndaba ngumthunywa wevangeli e-El Salvador. Ndaqala kwidolophu yaseSanta Ana, ndaphuma apho ndaya eSonsonate naseSanta Tecla ndaza ndagqibelisa eSan Salvador. Emva kokuba ndicingisise ngomthandazo, ngo-1975 ndagqiba kwelokuba ndiyeke ukuba ngumthunywa wevangeli ndibuyele eSpokane. Kwafuneka ndiye kunceda abazali bam abathembekileyo nababesaluphala.
Ngo-1979 utata wasweleka, ndaza ndanyamekela umama, owayesiya esiba buthathaka. Waphila iminyaka esibhozo emva koko, waza wasweleka eneminyaka eyi-94. Ngelo xesha libuhlungu, ndadandatheka kakhulu. Istres endandinaso sabangela ukuba ndiphume iishingles. Kodwa ngenxa yomthandazo nokuthuthuzelwa nguYehova, ndakwazi ukulunyamezela olo vavanyo. Kunjengokuba uYehova esitsho, ‘naxa ubani eyingwevu ndiya kumthwala, ndimfunqule ndize ndimsindise.’—Isa. 46:4.
Ngo-1990, ndafudukela eOmak, eWashington. Apho ndaphinda ndaluncedo kwintsimi yeSpanish, yaye izifundo zam ezininzi zabhaptizwa. NgoNovemba 2007, ndafudukela kwidolophu ekufuphi, iChelan eseWashington, kuba ndandingasakwazi ukunyamekela ikhaya lam eOmak. Ukususela ngoko ibandla leSpanish belindinyamekela kakuhle kakhulu, yaye ndinombulelo ongazenzisiyo ngaloo nto. Ekubeni indim kuphela osele ekhulile, ndingumakhulu wabo bonke abazalwana noodade balapha.
Nangona ndakhetha ukungatshati ndize ndibe nentsapho ukuze ndikhonze uThixo “ngaphandle kwesiphazamiso,” ndinenkitha yabantwana bokomoya. (1 Kor. 7:34, 35) Ndabona ukuba kobu bomi, awunakuba nayo yonke into. Ngoko ndiye ndabeka izinto zokuqala phambili—ndazinikela ekukhonzeni uYehova ngentliziyo epheleleyo. Ixesha elininzi lokunandipha ezinye izinto ezonwabisayo ndiya kulifumana kwihlabathi elitsha. Esona sibhalo ndisithanda kakhulu yiNdumiso 145:16, esiqinisekisa ukuba uYehova uya ‘kuwanelisa umnqweno wayo yonke into ephilayo.’
Ngoku ndineminyaka eyi-91, kodwa ndisaxomoloza. Ukuba nguvulindlela kundenza ndizive ndisemtsha yaye kwenza ubomi bam bube nenjongo. Ukufika kwam e-El Salvador, abantu balapho babesandul’ ukuziva iindaba ezilungileyo. Nakuba uSathana esaqhubeka ewuchasa lo msebenzi, sithetha nje kukho abavakalisi abangaphezu kwe-39 000 kwelo lizwe. Oku kuye kwalomeleza ngokwenene ukholo lwam. Ndiqinisekile ukuba umoya oyingcwele kaYehova uyawuxhasa umgudu owenziwa ngabantu bakhe!
^ isiqe. 4 Funda iNcwadi Yonyaka YamaNgqina KaYehova Ka-1981 yesiNgesi, iphepha 45-46.
^ isiqe. 19 Incwadi Yonyaka ka-1981 yesiNgesi, iphepha 41-42.
^ isiqe. 24 Incwadi Yonyaka ka-1981 yesiNgesi, iphepha 66-67, 74-75.


text:
EV SPRENDIMAI, UABIkhadi engabonakaliyo
EV SPRENDIMAI, UAB
Abacebisi zoshishino, Aguqula amandla ombane, Amandla esola, Amandla kunye nezibonelelo zendalo, Construction, ireal estate +26
Ushicelelo
I-V 8:00-17:00
- EV SPRENDIMAI, UAB
Iziqinisekiso
Imephu
Umsebenzi udidi
Abacebisi zoshishino, Aguqula amandla ombane, Amandla esola, Amandla kunye nezibonelelo zendalo, Construction, ireal estate, Consulting zoshishino, Eneji ehlaziyekayo, Energetics, Energy alternative, Ezinganeno, Iifama zomoya, Iinkqubo zombane, Iiphaneli zesola, Imigca power, Inkxaso kwezoshishino, Isityalo amandla elanga, Izicwangciso zoshishino, Kuyilo womnatha electrical, Kweentambo zombane ekhaya, Nabaqokeleli solar, Projects umbane, Resistance womlinganiselo, Ulawulo lweprokjekthi, Ulondolozo electrical, Umbane balancer, Umoya ovuselelekayo, Umsebenzi electrical, Umsebenzi wofakelo lombane, Uthungelwano engineering, Uthungelwano lombane, Wezemali, inshorensi, umthetho
Ikhowudi qr
vCard
Website
Igama site: EV Sprendimai
Networks social
64 - ()


text:
Kutheni UYesu Ebizwa Ngokuba NguNyana KaThixo?
Impendulo esuka eBhayibhileni
UThixo akanamfazi owamzalela abantwana. Kodwa unguMdali wazo zonke izinto eziphilayo. (ISityhilelo 4:11) Ngoko ke, umntu wokuqala owadalwa nguThixo, uAdam, ubizwa ngokuba ‘
ngunyana kaThixo.’ (Luka 3:38) Ngokufanayo, iBhayibhile ifundisa ukuba uYesu wadalwa nguThixo. Ngoko noYesu kuthiwa ‘
nguNyana kaThixo.’—Yohane 1:49.
UThixo wadala uYesu ngaphambi kokuba adale uAdam. Xa wayethetha ngoYesu, umpostile uPawulos wabhala wathi: “
Ungumfanekiso kaThixo ongabonakaliyo, izibulo kwindalo yonke.” (Kolose 1:15) Ubomi bukaYesu baqalisa kwakude kudala ngaphambi kokuba azalelwe esitalini eBhetelehem. IBhayibhile ide ithi ‘
imvelaphi yakhe isusela kumaxesha angaphambili, ukususela kwimihla yexesha elingenammiselo.’ (Mika 5:2) Njengezibulo likaThixo, uYesu wayesisidalwa esingumoya ezulwini ngaphambi kokuba azalwe engumntu emhlabeni. UYesu wathi: ‘
Ndehlile ezulwini.’—Yohane 6:38; 8:23.
Funda Okungakumbi
Kwakutheni Ukuze UThixo Athumele UYesu Emhlabeni?
Funda ngesizathu sokuba uYesu eze emhlabeni nokuba thina singenelwa njani namhlanje.


text:
IMBONISELO (YOKUFUNDISA) SEPTEMBA 2016
Le Mboniselo inamanqaku aza kufundwa ngo-Oktobha 24 ukuya ngoNovemba 27, 2016.
“Mazingawi Izandla Zakho”
UYehova ubomeleza aze abakhuthaze njani abakhonzi bakhe? Sinokumxelisa njani?
Ungayeki Ukulwela Iintsikelelo ZikaYehova
Abantu bakaThixo bajamelana nemiqobo emininzi njengoko befuna ukumkholisa. Kodwa banako ukoyisa!
Imibuzo Evela Kubafundi
Liyintoni “ilizwi likaThixo” ekuthiwa “liphilile, linamandla” kumaHebhere 4:12”?
Ukuthethelela Iindaba Ezilungileyo Kwabasemagunyeni
Sinokufunda kwindlela umpostile uPawulos awamelana ngayo neenkundla zexesha lakhe.
Ngaba Indlela Onxiba Ngayo Iyamzukisa UThixo?
Imigaqo yezibhalo inokusikhokela.
Unokuncedakala Xa Ukhokelwa NguYehova
AmaNgqina asePoland nawaseFiji enza izigqibo zobulumko.
Lutsha, Qinisani Ukholo Lwenu
Ngaba uye utsalelekele ekulandeleni umndilili xa kufikwa kwiimfundiso ezithile, njengeyokuba izinto zazivelela kunokuba zidalwe? Ukuba kunjalo, le nkcazelo ingakunceda.
Bazali, Ncedani Abantwana Benu Babe Nokholo
Ngaba uzibona ungenakukwazi? Izinto ezine ezinokukunceda uphumelele.


text:
Ithini IBhayibhile Ngokutshatana Kwabantu Beentlanga Ezahlukeneyo?
Impendulo yeBhayibhile
UThixo uyawamkela umtshato wendoda etshata nomfazi wolunye uhlanga kuba kuye zonke iintlanga ziyafana. IBhayibhile ithi: “UThixo ubaphatha ngendlela efanayo bonke abantu . . . , nokuba ngabaluphi uhlanga.”—IZenzo 10:34, 35, iGood News Translation.
Khawufunde eminye imithetho yeBhayibhile ethetha ngokulingana nokutshatana kweentlanga.
Zonke iintlanga zisuka kumntu omnye
Bonke abantu bayinzala yomntu wokuqala, uAdam nomfazi wakhe uEva, iBhayibhile embiza ngokuba “ngunina wabo bonke abaphilayo.” (Genesis 3:20) Ngenxa yoku, xa ithetha ngoThixo iBhayibhile ithi: “Wazenza ngokuphuma kumntu omnye zonke iintlanga zabantu.” (IZenzo 17:26) Nokuba ngabaluphi na uhlanga, bonke abantu bayintsapho enye. Ngoko, kuthekani ukuba apho uhlala khona kubalasele ubuhlanga okanye ucalucalulo?
Izilumko ‘zibhunga kunye’
Nangona ukutshatana kwabantu beentlanga ezahlukeneyo kusamkelwa nguThixo, abanye abantu abakwamkeli. (Isaya 55:8, 9) Ukuba ufuna ukutshata umntu wolunye uhlanga, nazi izinto enimele nincokole ngazo:
Niza kujongana njani nengcinezelo oza kuyifumana ekuhlaleni okanye entsatsheni?
Niza kubanceda njani abantwana benu ukuze bakwazi ukuhlangabezana nokucalucalulwa?
‘Ukubhunga kunye’ ngale ndlela kunokuninceda niphumelele emtshatweni.—IMizekeliso 13:10; 21:5.


text:
SAULĖS ŠILUMA, UABIkhadi engabonakaliyo
SAULĖS ŠILUMA, UAB
Aguqula amandla ombane, Aguqula electric, Amandla, Amandla esola, Amandla kunye nezibonelelo zendalo +66
Ushicelelo
- SAULĖS ŠILUMA, UAB
Imephu
Umsebenzi udidi
Aguqula amandla ombane, Aguqula electric, Amandla, Amandla esola, Amandla kunye nezibonelelo zendalo, Amanzi, Amdaka yofakelo, Bidet, Bilisa yofakelo, Construction, ireal estate, Electric izifudumezi, Empompo oqeshisa, Eneji ehlaziyekayo, Energetics, Energy alternative, Enyukayo, Ezinganeno, Faucets, Floor zokufudumeza, Genelela kwamanzi, Ihambo ukucoca, Iibhoyila zokufudumeza, Iimpompo, Iimpompo industrial, Iimpompo ukujikeleziswa, Iinkonzo sanitary, Iinkqubo ukufudumeza amanzi, Iinkqubo zamanzi, Iiphaneli zesola, Iityhubhu, Imibhobho, Imibhobho, Imibhobho imibhobho, Imibhobho imibhobho, Imibhobho yelindle, Imibhobho yeplastiki, Imibhobho zokufudumeza, Imitshini, izixhobo, Indlu kwibhoyila, Inkqubo yonikezelo lwamanzi, Iqokobhe, Isityalo amandla elanga, Izibonelelo, Izifudumezi infrared, Izifudumezi zamanzi, Izifudumezi zegesi, Izinto imibhobho, Izixhobo zokufudumeza, Kumagunjana, Kuyilo womnatha electrical, Kwiinkampani zokwakha, Lungiswa ekhaya, Nabaqokeleli solar, Ngobushushu obuphuma, Noshishino, imveliso, Pipe-ngokubekwa, Radiator ukuyinyusa, Siphons, Ubonelelo ngamanzi, Ufakelo imibhobho, Ukwakhiwa amaziko amandla, Ukwenza shushu, Umoya ovuselelekayo, Unikezelo ubushushu, Yamanzi, Yentsimbi mibhobho, Yimvula, Yokucocwa kwamanzi, Yorhwebo impahla, Zokuhlambela, Zombane
Ikhowudi qr
vCard
Website
Igama site: Saulės Šiluma. Mes už tai, kad saulė šildytų! - product category


text:
Isahluko Seshumi Elinesithathu
Imbono KaThixo Ngobomi
UThixo ubugqala njani ubomi?
UThixo ukugqala njani ukuqhomfa?
Sibonisa njani ukuba sinentlonelo ngobomi?
1. Ngubani odale zonke izinto eziphilayo?
UMPROFETI uYeremiya wathi: “UYehova enyanisweni nguThixo. UnguThixo ophilayo.” (Yeremiya 10:10) Ngaphezu koko, uYehova uThixo unguMdali wazo zonke izinto eziphilayo. Izidalwa zasezulwini zathi kuye: “Wadala zonke izinto, nangenxa yokuthanda kwakho zabakho yaye zadalwa.” (ISityhilelo 4:11) Kwingoma yakhe yokudumisa uThixo, uKumkani uDavide wathi: “Ukuwe umthombo wobomi.” (INdumiso 36:9) Ngoko ubomi busisipho esivela kuThixo.
2. UThixo ubuxhasa ngayiphi indlela ubomi bethu?
2 Kwakhona uYehova uyabuxhasa ubomi bethu. (IZenzo 17:28) Nguye osinike ukutya esikutyayo, amanzi esiwaselayo, umoya esiwuphefumlayo, nomhlaba esihlala kuwo. (IZenzo 14:15-17) Konke oku uYehova ukwenze ngenjongo yokuba sibunandiphe ubomi. Kodwa ukuze sibunandiphe ngokupheleleyo ubomi, sifanele sifunde imithetho kaThixo size siyithobele.—Isaya 48:17, 18.
UKUBONISA INTLONELO NGOBOMI
3. UThixo wakugqala njani ukubulawa kuka-Abheli?
3 UThixo ufuna sibonise intlonelo ngobomi—obethu nobabanye. Ngokomzekelo, mandulo ngexesha lika-Adam noEva, unyana wabo uKayin wamcaphukela gqitha umninawa wakhe uAbheli. UYehova wamlumkisa uKayin ukuba lo msindo wakhe wawunokukhokelela kwisono esinzulu. UKayin akazange asinanze eso silumkiso. “Wamhlasela umntakwabo uAbheli waza wambulala.” (Genesis 4:3-8) UYehova wamohlwaya uKayin ngokubulala kwakhe umntakwabo.—Genesis 4:9-11.
4. EMthethweni kaMoses, uThixo wayigxininisa njani imbono efanelekileyo ngobomi?
4 Kumawaka eminyaka kamva, uYehova wanika amaSirayeli imithetho yokuwanceda ukuba amkhonze ngendlela eyamkelekileyo. Ekubeni le mithetho yadluliselwa ngomprofeti uMoses, maxa wambi ibizwa ngokuba nguMthetho kaMoses. Enye inxalenye yalo Mthetho kaMoses ithi: “Uze ungabulali.” (Duteronomi 5:17) Oku kwawabonisa amaSirayeli ukuba uThixo ubuxabisile ubomi babantu yaye abantu bamele babuxabise ubomi babanye.
5. Sifanele sikujonge njani ukuqhomfa?
5 Kuthekani ngobomi bomntwana ongekazalwa? EMthethweni kaMoses kwakugqalwa njengento ephosakeleyo ukubulawa kosana olusesibelekweni sikanina. Oku kubonisa ukuba, kwanobomi bosana olungekazalwa buxabisekile kuYehova. (Eksodus 21:22, 23; INdumiso 127:3) Ngoko ke, oko kuthetha ukuba ukuqhomfa kuphosakele.
6. Kutheni singafanele sibathiye abanye abantu?
6 Ukuba nentlonelo ngobomi kuquka ukuba nembono efanelekileyo ngabanye abantu. IBhayibhile ithi: “Lowo umthiyileyo umzalwana wakhe usisibulala-mntu, yaye niyazi ukuba akukho sibulala-mntu sinobomi obungunaphakade obuhleliyo kuso.” (1 Yohane 3:15) Ukuba sifuna ukufumana ubomi obungunaphakade, sifanele singabathiyi abanye abantu, kuba intiyo ingunobangela wogonyamelo. (1 Yohane 3:11, 12) Kubalulekile ukuba sifunde ukuthandana.
7. Ziziphi ezinye zezinto ezibonisa ukungabi nantlonelo ngobomi?
7 Kuthekani ngokubonisa intlonelo ngobethu ubomi? Ngokuqhelekileyo abantu abafuni kufa, kodwa abanye bazibeka esichengeni sokufa ngenxa yokufuna ukuzonwabisa. Ngokomzekelo, abaninzi basebenzisa icuba okanye iziyobisi, abanye batshaye intsangu ngelokuzonwabisa. Ezi zinto zibangela umonakalo emzimbeni, yaye zidla ngokubulala. Umntu ozisebenzisayo akabugqali ubomi njengento engcwele, kuba ezi zinto azihlambulukanga emehlweni kaThixo. (Roma 6:19; 12:1; 2 Korinte 7:1) Ukuze simkhonze ngendlela eyamkelekileyo uThixo, simele sikuphephe ukusebenzisa izinto ezinjalo. Nangona kusenokuba nzima oko, uYehova unokusinika uncedo esilufunayo. Yaye uyayixabisa imigudu esiyenzayo yokuphatha ubomi bethu njengesipho esixabisekileyo esivela kuye.
8. Kutheni sifanele siluphaphele ukhuseleko?
8 Ukuba sinentlonelo ngobomi, siya kuluphaphela ukhuseleko. Asiyi kuba ngabantu abangakhathaliyo yaye asiyi kuzibeka esichengeni ngenxa nje yokufuna ukuzonwabisa. Siya kukuphepha ukuqhuba kakubi nokubandakanyeka kwimidlalo enogonyamelo okanye eyingozi. (INdumiso 11:5) Umthetho kaThixo kuSirayeli wamandulo wawusithi: “Xa uthe wakha indlu entsha [enophahla olusicaba], umele ulwenzele ungqameko [okanye, udonga olufutshane] uphahla lwakho, ukuze ungazisi tyala lagazi endlwini yakho xa athe wawa owayo kuyo.” (Duteronomi 22:8) Ngokuvisisana nomgaqo okuloo mthetho, gcina izinto ezifana nezinyuko zikwimeko entle ekhayeni lakho, ukuze kungabikho mntu ukhubekayo aze enzakale kakhulu. Ukuba unemoto, qiniseka ukuba kukhuselekile ukuyiqhuba. Musa ukuliyeka ikhaya lakho okanye imoto yakho ibe yingozi kuwe okanye kwabanye.
9. Ukuba sinentlonelo ngobomi, siya kuziphatha njani izilwanyana?
9 Kuthekani ngobomi besilwanyana? Nabo bungcwele kuMdali. UThixo uyakuvumela ukubulawa kwezilwanyana ukuze sifumane ukutya nempahla okanye ukuze kukhuselwe abantu engozini. (Genesis 3:21; 9:3; Eksodus 21:28) Kodwa ukuziphatha ngqwabalala izilwanyana okanye ukuzibulala ngenjongo nje yokuzonwabisa kuphosakele yaye kubonisa ukungabuxabisi ubungcwele bobomi.—IMizekeliso 12:10.
UKUBONISA INTLONELO NGEGAZI
10. UThixo ubonise njani ukuba ubomi buhlobene negazi?
10 Akuba uKayin embulele umntakwabo uAbheli, uYehova wathi kuKayin: “Igazi lomntakwenu liyadanduluka kum emhlabeni.” (Genesis 4:10) Xa uThixo wayethetha ngegazi lika-Abheli, wayebhekisela kubomi buka-Abheli. UKayin wayethabathe ubomi buka-Abheli, ngoko wayefanele ohlwaywe. Kwakufana nokungathi igazi okanye ubomi buka-Abheli budanduluka kuYehova bumbongoza ukuba enze okusesikweni. Kwakhona ukuhlobana kobomi negazi kwaphinda kwaboniswa emva koMkhukula wexesha likaNowa. Ngaphambi koMkhukula, abantu babesitya iziqhamo, imifuno, ukutya okuziinkozo neenqoba kuphela. Emva koMkhukula, uYehova wathi kuNowa noonyana bakhe: “Zonke izinambuzane eziphilileyo mazibe kukutya kuni. Njengotyani obuluhlaza, ndizinikela zonke kuni.” Kodwa ke, uThixo wongezelela wathi: “Kuphela yinyama enomphefumlo wayo [okanye, ubomi]—igazi layo—eningamele niyidle.” (Genesis 1:29; 9:3, 4) Ngokucacileyo, kuYehova ubomi besidalwa buhlobene kakhulu negazi laso.
11. Kukuphi ukusetyenziswa kwegazi okwakungavunyelwanga nguThixo ukususela kwixesha likaNowa?
11 Sibonisa intlonelo ngegazi ngokuthi singalityi. KuMthetho awawunika amaSirayeli, uYehova wayalela wathi: “Nawuphi na umntu . . . othi ekuzingeleni kwakhe abambise inyamakazi okanye intaka edliwayo, umele aliphalaze igazi layo aze aligubungele ngomhlaba. . . . Ndiye ndathi koonyana bakaSirayeli: ‘Nize ningalidli igazi lalo naluphi na uhlobo lwenyama.’” (Levitikus 17:13, 14) Ngoko wawusasebenza umyalelo kaThixo owanikelwa kuNowa kwiminyaka emalunga nama-800 ngaphambili, wokuba lingatyiwa igazi. Imbono kaYehova yayicacile: Abakhonzi bakhe babenokuyitya inyama yesilwanyana, kodwa babengamele balitye igazi. Babemele balithululele emhlabeni—ngaloo ndlela bebuyisela kuThixo ubomi beso silwanyana.
12. Nguwuphi umyalelo ophathelele igazi owanikelwa ngomoya oyingcwele kwinkulungwane yokuqala nosasebenzayo namhlanje?
12 Loo myalelo uyasebenza nakumaKristu. Abapostile kunye namanye amadoda awayekhokela abalandeli bakaYesu ngenkulungwane yokuqala bahlanganisana ukuze bagqibe ngemiyalelo efanele ithotyelwe ngabo bonke abakwibandla lamaKristu. Bafikelela kwesi sigqibo: “Kukholekile kumoya oyingcwele nakuthi ngokwethu ukungongezeleli uxanduva olubhekele phaya kuni, ngaphandle kwezi zinto ziyimfuneko, ukuba nikhwebuke kwizinto ezibingelelwe kwizithixo nasegazini nakwizinto ezikrwitshiweyo [ezingophiswanga] nakuhenyuzo.” (IZenzo 15:28, 29; 21:25) Ngoko simele ‘sikhwebuke egazini.’ Emehlweni kaThixo, ukwenza oko kubaluleke njengokuphepha unqulo-zithixo nokuziphatha okubi ngokwesini.
13. Zekelisa isizathu sokuba umyalelo wokukhwebuka egazini uquka utofelo-gazi.
13 Ngaba umyalelo wokukhwebuka egazini uquka utofelo-gazi? Ewe. Ngokomzekelo: Masithi ugqirha ukuxelela ukuba ukhwebuke kwiziselo ezinxilisayo. Ngaba oko bekuya kuthetha nje ukuba akunakubusela utywala kodwa ungabutofela emithanjeni yakho? Ngokuqinisekileyo akunjalo! Ngokukwanjalo, ukukhwebuka egazini kuthetha ukungalifaki ngokupheleleyo emizimbeni yethu. Ngoko umyalelo wokukhwebuka egazini uthetha ukuba asisayi kuvumela nabani na ukuba atofele igazi emithanjeni yethu.
14, 15. Ukuba oogqirha bathi umKristu umele atofelwe igazi, uya kusabela njani, yaye ngoba?
14 Kuthekani ukuba umKristu wenzakele kakhulu okanye umele atyandwe? Oogqirha basenokuthi umele atofelwe igazi, kungenjalo uza kufa. Enyanisweni lo mKristu akafuni kufa. Ukuze alondoloze isipho esixabisekileyo sikaThixo sobomi, uya kuzamkela ezinye iindlela zonyango ezingabandakanyi ukusetyenziswa kakubi kwegazi.
15 Ngaba umKristu angawaphula umthetho kaThixo ukuze nje aphile ithuba elidana kule nkqubo yezinto? UYesu wathi: “Nabani na ofuna ukuwusindisa umphefumlo wakhe [okanye, ubomi bakhe] uya kulahlekelwa nguwo; kodwa nabani na olahlekelwa ngumphefumlo wakhe ngenxa yam uya kuwufumana.” (Mateyu 16:25) Asifuni kufa. Kodwa ukuba sizama ukusindisa ubomi bethu ngokuthi saphule umthetho kaThixo, siya kuba sengozini yokulahlekelwa bubomi obungunaphakade. Ngoko kuya kuba bubulumko ukunamathela kulo mthetho kaThixo, siqinisekile ukuthi ukuba kuyenzeka sife nangasiphi na isizathu, uMniki-Bomi wethu uya kusikhumbula eluvukweni aze asinike kwakhona isipho esixabisekileyo sobomi.—Yohane 5:28, 29; Hebhere 11:6.
16. Yintoni abazimisele ngamandla ukuyenza abakhonzi bakaThixo ngokuphathelele igazi?
16 Namhlanje, abakhonzi bakaThixo abathembekileyo bazimisele ngamandla ukuthobela ulwalathiso lwakhe ngokuphathelele igazi. Abalityi nangayiphi na indlela. Yaye abalamkeli kwaphela igazi kwanakwezonyango. * Baqinisekile ukuba uMdali wegazi wazi bhetele kunabo. Ngaba nawe ukholelwa ngaloo ndlela?
EKUPHELA KWENDLELA EFANELEKILEYO YOKUSETYENZISWA KWEGAZI
17. KuSirayeli wamandulo, yiyiphi ekuphela kwendlela yokusebenzisa igazi eyayamkelekile kuYehova uThixo?
17 UMthetho kaMoses ugxininisa ekuphela kwendlela efanelekileyo yokusetyenziswa kwegazi. UYehova wathi ngokuphathelele unqulo lwamaSirayeli amandulo: ‘[Ubomi, okanye] umphefumlo wenyama usegazini, yaye mna ndaninika lona esibingelelweni ukuze kucanyagushelwe imiphefumlo yenu, kuba igazi lelokucamagusha.’ (Levitikus 17:11) Xa amaSirayeli esona, ayexolelwa ngokuthi anikele ngesilwanyana kuze kuphalazwe inxalenye ethile yegazi laso esibingelelweni esisemnqubeni, owathi kamva wathatyathelwa indawo yitempile kaThixo. Yayiyileyo kuphela indlela efanelekileyo yokusebenzisa igazi.
18. Ziziphi iingenelo neentsikelelo esinokuzifumana ngenxa yegazi likaYesu elaphalalayo?
18 AmaKristu okwenyaniso akakho phantsi koMthetho kaMoses, ngoko akenzi mibingelelo yezilwanyana aze aphalaze igazi lezilwanyana esibingelelweni. (Hebhere 10:1) Kodwa ukusetyenziswa kwegazi esibingelelweni ngexesha lamaSirayeli amandulo kwakubhekisela kumbingelelo oxabisekileyo woNyana kaThixo, uYesu Kristu. Njengoko sifundile kwiSahluko 5 sale ncwadi, uYesu wanikela ngobomi bakhe ngokuthi avumele ukuba igazi lakhe liphalazwe njengomnikelo. Emva koko wanyukela ezulwini waza wanikela kuThixo ngexabiso legazi lakhe eliye laphalala. (Hebhere 9:11, 12) Oko kwenza sakwazi ukuxolelwa izono kwaza kwasivulela indlela yokuzuza ubomi obungunaphakade. (Mateyu 20:28; Yohane 3:16) Yayibaluleke gqitha indlela elasetyenziswa ngayo elo gazi! (1 Petros 1:18, 19) Usindiso sinokulufumana kuphela ngokubonisa ukholo kwixabiso legazi likaYesu elaphalalayo.
19. Yintoni esimele siyenze ukuze sibe “msulwa egazini labantu bonke”?
19 Simele simbulele kakhulu uYehova uThixo ngesipho sothando esibubomi! Yaye ngaba oko akufanele kusishukumisele ukuba sixelele abanye ngethuba elibavulekeleyo lokuzuza ubomi obungunaphakade ukuba babonisa ukholo kwidini likaYesu? Ngokuqinisekileyo siya kushukumiseleka ukuba senjenjalo ngokuzimisela ukuba sibukhathalele ubomi babanye abantu njengoThixo. (Hezekile 3:17-21) Ukuba siyiphumeza ngenkuthalo le mbopheleleko, nathi sakuvakalelwa ngokufanayo nompostile uPawulos, owathi: “Ndimsulwa egazini labantu bonke, kuba andinifihlelanga nto, ndinixelele lonke icebo likaThixo.” (IZenzo 20:26, 27) Ukuxelela abantu ngoThixo nangeenjongo zakhe kuyindlela entle yokubonisa ukuba sibuxabisa kakhulu ubomi negazi.
^ isiqe. 16 Ukuze ufumane inkcazelo ngezinye iindlela zonyango ezinokusetyenziswa endaweni yegazi, bona iphepha 13-17 lencwadana enemifanekiso ethi Igazi Linokubusindisa Njani Ubomi Bakho? epapashwe ngamaNgqina kaYehova.


text:
Isifundo 14
Kutheni UThixo Enentlangano Yakhe?
1. Kwakutheni ukuze uThixo alungelelanise uSirayeli wamandulo?
UThixo walungelelanisa inzala kasolusapho uAbraham ukuba ibe luhlanga waza wayinika uludwe lwemithetho. Wanika olu hlanga igama elithi “Sirayeli” waza walwenza lwagcina unqulo lokwenyaniso nelizwi Lakhe. (INdumiso 147:19, 20) Ngoko bonke abantu bazo zonke iintlanga babenokungenelwa kuSirayeli.—Funda iGenesis 22:18.
UThixo wakhetha amaSirayeli ukuba abe ngamaNgqina akhe. Imbali yawo yamandulo ibonisa indlela abantu abangenelwa ngayo ngokuthobela umthetho kaThixo. (Duteronomi 4:6) Ngaloo ndlela, amaSirayeli ayeza kubangela ukuba abanye bamazi uThixo oyinyaniso.—Funda uIsaya 43:10, 12.
2. Kutheni amaKristu okwenyaniso elungelelene nje?
Ekuhambeni kwexesha, amaSirayeli akazange amkholise uThixo, waza uYehova wamisela ibandla lamaKristu. (Mateyu 21:43; 23:37, 38) Ngoku, endaweni yamaSirayeli, ngamaKristu okwenyaniso akhonza njengamaNgqina kaYehova.—Funda iZenzo 15:14, 17.
UYesu walungelelanisa abalandeli bakhe ukuba bashumayele baze benze abafundi abantu bazo zonke iintlanga. (Mateyu 10:7, 11; 24:14; 28:19, 20) Ngoku, lo msebenzi ufikelela incopho yawo ekupheleni kwale nkqubo yezinto. Okokuqala kwimbali yoluntu, uYehova uye wahlanganisa izigidi zabantu eziphuma kuzo zonke iintlanga kunqulo lokwenyaniso. (ISityhilelo 7:9, 10) AmaKristu okwenyaniso alungelelaniselwe ukukhuthazana nokuncedana. Ehlabathini lonke banandipha ucwangciso olufanayo lwemfundo yeBhayibhile kwiintlanganiso zawo.—Funda amaHebhere 10:24, 25.
3. Yaqala njani intlanganiso yale mihla yamaNgqina kaYehova?
Ngeminyaka ye-1870, iqaqobana labafundi beBhayibhile lafumana iinyaniso zeBhayibhile ezazilahlekile. Lalisazi ukuba uYesu wayelungelelanise ibandla lamaKristu ukuze lishumayele, ngoko laqalisa iphulo lokushumayela ngoBukumkani kumazwe ngamazwe. Ngowe-1931 lamkela igama elithi amaNgqina kaYehova.—Funda iZenzo 1:8; 2:1, 4; 5:42.
4. Alungelelaniswe njani amaNgqina kaYehova?
Ngenkulungwane yokuqala, amabandla amaKristu akumazwe amaninzi ancedwa liqumrhu elilawulayo elalimgqala uYesu njengeNtloko yebandla. (IZenzo 16:4, 5) Nanamhlanje, amaNgqina kaYehova ehlabathini lonke ancedwa liQumrhu Elilawulayo labadala abanamava. Livelela iiofisi zamasebe zamaNgqina kaYehova aguqulelayo, aprintayo, nasasaza uncwadi lweBhayibhile ngeelwimi ezingaphezu kwezingama-600. Ngoko iQumrhu Elilawulayo likhuthaza lize lalathise amabandla angaphezu kwe-100 000 ehlabathini lonke ngeZibhalo. Kwibandla ngalinye, amadoda afanelekayo amiselwa njengabadala okanye abaveleli. La madoda awunyamekela ngothando umhlambi kaThixo.—Funda eyoku-1 kaPetros 5:2, 3.
AmaNgqina kaYehova alungelelaniselwe ukushumayela iindaba ezilungileyo nokwenza abafundi. Njengabapostile, sishumayela kwizindlu ngezindlu. (IZenzo 20:20) Sicela izifundo zeBhayibhile kubantu abayithanda ngokwenene inyaniso. Kodwa amaNgqina kaYehova awayontlangano nje. Siyintsapho enoBawo onothando. Singabazalwana noodade abathandanayo. (2 Tesalonika 1:3) Ekubeni abantu bakaYehova belungelelaniselwe ukukholisa uThixo nokunceda abanye, bayeyona ntsapho yonwabileyo emhlabeni.—Funda iNdumiso 33:12; IZenzo 20:35.
Funda Okungakumbi
Qhubeka Umthanda UThixo
Sinokulubonisa njani uthando nombulelo ngako konke oko uThixo akwenzileyo?
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?


text:
Kuthekani Xa Abanye Bendilingela Ukuba Ndilale Naye?
Usenokuthi: “Mhlawumbi mandide ndizincame ndilale naye. Akukho ntombazana ingalaliyo nenkwenkwe.”
Kwawucinge!
Inyaniso: Asinguye wonke umntu okwenzayo oku.
Mhlawumbi baninzi abantwana osele ufunde ngabo abakhe bakwenza. Ngokomzekelo, uhlolisiso lwaseUnited States lubonisa ukuba amakhwenkwe okanye amantombazana ama-2 kwama-3 athi egqiba ugrade 12 abe sele ekhe alalana. Kodwa oku kukwathetha ukuba inkwenkwe okanye intombazana e-1 kwama-3 ayikakwenzi oku.
Sithini ngabo sebelalana? Uhlolisiso lubonisa ukuba abaninzi kwaba bantwana baye bafumana eminye yale miphumo ibuhlungu.
Intliziyo elihlwili. Abantwana abaninzi abaye balalana bengatshatanga bathi baye bazisola sebegqibile.
Ukungathembani. Emva kokuba belele kunye, ngamnye uyacinga, ‘Ngubani omnye akhe walala naye?’
Ukudana. Eyona nto ifunwa ngamantombazana amaninzi ngumntu oza kuwakhusela, hayi oza kudlala ngawo. Wona amakhwenkwe amaninzi akayithandi intombazana ebonakala inguvuma-zonke.
Eyona nto ibalulekileyo: Umzimba wakho ubaluleke kakhulu ukuba udlale ngawo. Bonisa ukuba ubambelele kwmithetho kaThixo ngokungavumi ukulala nomntu ongatshatanga naye. Ngenye imini nawe uza kutshata, ulale ke naloo mntu utshate naye. Niya kuyenza into yenu nonwabile—ngaphandle kwentlungu, ukuzisola, nokungathembani okusoloko kubangelwa kukulala nomntu ongatshatanga naye.—IMizekeliso 7:22, 23; 1 Korinte 7:3.
Funda Okungakumbi
Imibuzo Yabantu Abaselula, Umqulu 2
Isikolo, ukuzonwabisa, abahlobo, abazali, ukutshintsha kobomi, indlela ovakalelwa ngayo kunye nabantu besini esahlukileyo zezinye zezinto ethetha ngazo le ncwadi.


text:
INQAKU ELINGUMXHOLO: UNAKO UKONWABA EBOMINI
Unako ukonwaba ebomini
“Iminyaka yomntu iba ngamashum’ asixhenxe—xa ngaba womelele ibe ngamashum’ asibhozo; kodwa iza neenkxwaleko neentsizi.”—INdumiso 90:10, IBhayibhile YesiXhosa Yowe-1996.
LA mazwi angasentla achan’ ucwethe! Ubomi esibuphila kweli hlabathi buzaliswe ‘ziinkxwaleko neentsizi.’ Mhlawumbi wakha wazibuza ukuba, ‘Ngaba umntu unako ukonwaba ebomini namhlanje?’
Ngokomzekelo, makhe sithethe ngoMaria. Xa wayesemtsha wayengumntu okhutheleyo, kodwa ngoku ekubeni eneminyaka engama-84 kufuneka kusoloko kukho umntu omkhaphayo naphi na apho esiya khona. Engqondweni usengumqabaqaba, kodwa ke umzimba wona awuvumi. Ngaba unako ukonwaba ebomini?
Kuthekani ngawe? Mhlawumbi nawe wakha wazibuza ukuba uphilela ntoni? Kusenokwenza ukuba emsebenzini wenza into enye yonke imihla kwaye usoloko udiniwe. Nabanye basenokuba abakuxabisi oko ukwenzayo. Enoba izinto zikuhambela kakuhle okwangoku, kusenokwenzeka ukuba uyaxhalaba xa ucinga ngekamva. Ngamanye amaxesha usenokude uzive ulilolo okanye uxinezelekile. Nasentsatsheni kusenokubakho iingxabano nokungevani. Mhlawumbi ufelwe lilungu lentsapho okanye umhlobo. UAndré wayemthanda gqitha uyise, kodwa ke ngelishwa wasuka wagula waza wafa. Kwamkhathaza gqitha oku uAndré yaye kwakungathi linxeba elingenakuze liphole.
Enoba zingakanani iingxaki esijamelene nazo, kukho umbuzo esifanele sifumane impendulo yawo: Ngaba sinako ukonwaba ebomini? Impendulo yalo mbuzo sinokuyifumana ngokufunda ngobomi bukaYesu Kristu—indoda eyayiphila kwiminyaka emalunga nama-2,000 eyadlulayo. UYesu wayonwabile nangona wayeneengxaki ezininzi. Nathi sinako ukonwaba ukuba siyamxelisa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Ke kaloku ngaloo mihla kwakungekho kumkani kwaSirayeli.+ Yaye umLevi othile wayengumhlali wokwexeshana kweyona mimandla ithe qelele yommandla weentaba wakwaEfrayim.+ Ekuhambeni kwexesha wazithabathela ishweshwe+ laseBhetelehem+ yelakwaYuda ukuba libe ngumfazi wakhe.
2 Yaye ishweshwe lakhe laqalisa ukuhenyuza.+ Ekugqibeleni lemka kuye laya kwindlu kayise eBhetelehem yelakwaYuda laza laqhubeka lihleli apho iinyanga ezine.
3 Ngoko indoda yalo yasuka yalilandela ukuze ithethe nalo ilithuthuzele ukuze ilibuyise; yaye yayihamba nomlindi wayo+ neenkunzi ezimbini zamaesile. Ngoko lamngenisa endlwini kayise. Akumbona uyise webhinqa elo liselula, kwaoko waba nemihlali ukuhlangana naye.
4 Ngenxa yoko umkhwe wakhe, uyise webhinqa elo, wambamba, kangangokuba waqhubeka ehleli naye iintsuku ezintathu; kwaye babesidla, besela, yaye wayelalisa apho.+
5 Yaye kwathi ngosuku lwesine, ekuvukeni kwabo ekuseni njengesiqhelo, wavuka ukuze ahambe, kodwa uyise webhinqa eliselula wathi kumkhwenyana wakhe: “Yixhase intliziyo yakho ngentwana yesonka+ yaye emva koko ningahamba.”
6 Ngoko bahlala phantsi, baza bobabini badla, basela kunye; emva koko uyise webhinqa eliselula wathi kule ndoda: “Nceda, ulalise,+ nentliziyo yakho mayichwayite.”+
7 Xa yaphakamayo indoda ukuze ihambe, umkhwe wayo waqhubeka eyibongoza, kangangokuba yalalisa apho kwakhona.+
8 Xa yavukayo ekuseni ngosuku lwesihlanu ukuze ihambe, uyise webhinqa eliselula wandula wathi: “Nceda, zithabathele isixhaso sentliziyo yakho.”+ Kwaye bazilazila de kwaba sekupheleni kwemini. Yaye bobabini baqhubeka besidla.
9 Yasuka ke indoda+ ukuze ihambe, yona neshweshwe layo+ nomlindi wayo;+ kodwa umkhwe wayo, uyise webhinqa elo, wathi kuyo: “Khangela, ngoku! Imini ithambekele ekubeni kube ngokuhlwa. Ncedani, nilalise.+ Yabona kuyahlwa. Lalisa apha, nentliziyo yakho mayichwayite.+ Kwaye nimele nivuke ekuseni ngomso nilungiselele uhambo lwenu, nize niye ententeni yenu.”
10 Noko ke, le ndoda ayizange ivume ukulalisa, kodwa yavuka yangena endleleni, yaya kufikelela ngaphambi kweYebhusi,+ oko kukuthi, eYerusalem;+ kwaye yayinamaesile amabini efakwe isali, neshweshwe layo nomlindi wayo.
11 Ngoxa babekufuphi neYebhusi, njengoko nokukhanya kwemini kwakusele kuthambekile kakhulu,+ umlindi wathi enkosini yakhe: “Yiza, kaloku, siphambukele esixekweni samaYebhusi+ size silalise khona.”
12 Kodwa inkosi yakhe yathi kuye: “Masingaphambukeli kwisixeko sabasemzini+ abangeyiyo inxalenye yoonyana bakaSirayeli; kufuneka sidlulele phambili siye eGibheya.”+
13 Kwaye wahlabela mgama wathi kumlindi wakhe: “Yiza masisondele kwenye yezi ndawo, yaye simele silalise eGibheya okanye eRama.”+
14 Ngoko badlula baza baqhubeka nendlela yabo, latshona ilanga xa bekufuphi neGibheya, kaBhenjamin.
15 Ngenxa yoko baphambukela apho ukuze bangene balalise eGibheya. Kwaye bangena baza bahlala phantsi kwindawo yembutho yesixeko, akwabakho mntu ubamkelela endlwini ukuze balalise.+
16 Ekugqibeleni, kwafika indoda endala ivela emsebenzini wayo emasimini ngokuhlwa,+ kwaye le ndoda yayivela kummandla weentaba wakwaEfrayim,+ ibe yayihlala okwexesha elithile eGibheya; kodwa abantu baloo ndawo babengamaBhenjamin.+
17 Xa yaphakamisa amehlo ayo yabona indoda, umhambi, kwindawo yembutho yesixeko. Ngoko le ndoda indala yathi: “Uyaphi na, kwaye uvela phi na?”+
18 Yathi kuye: “Siyadlula sivela eBhetelehem yelakwaYuda siya kweyona mimandla ithe qelele yeentaba kwaEfrayim.+ Kulapho ndisuka khona, kodwa bendiye eBhetelehem yelakwaYuda;+ ngoku ndisendleleni egodukayo, kodwa akukho mntu undamkelela endlwini.+
19 Yaye ndinazo iindiza nokutya+ kweenkunzi zethu zamaesile, yaye ndinaso nesonka+ newayini yam nekhobokazana+ lakho nomlindi+ okunye nomkhonzi wakho. Akusweleke nanye into.”
20 Noko ke, indoda endala yathi: “Kwanga unganoxolo!+ Nakuphi na ukuswela kwakho makube phezu kwam.+ Kuphela nje ungalalisi kwindawo yembutho yesixeko.”
21 Ngoko yamzisa endlwini+ yayo yaza yaphosa umgrayo kwiinkunzi zamaesile.+ Baza bahlamba iinyawo zabo,+ badla, basela.
22 Ngoxa babechwayitisa iintliziyo zabo,+ khangela! amadoda esixeko, amadoda angamatshivela,+ angqonga indlu,+ etyhalana ngasemnyango; aza athi kwindoda endala, umninindlu: “Khupha le ndoda ize endlwini yakho, ukuze sibe neentlobano zokwazana nayo.”+
23 Koko umninindlu waphuma waya kuwo waza wathi kuwo:+ “Hayi, bazalwana bam,+ musani ukwenza nantoni na embi, ncedani, ekubeni le ndoda ize endlwini yam. Musani ukwenza obu budenge bulihlazo.+
24 Nali ishweshwe layo nentombi yam enyulu. Mandibakhuphe, ncedani, nidlwengule+ bona nenze kubo okulungileyo emehlweni enu. Kodwa kule ndoda ningenzi le nto ibubudenge, obulihlazo.”
25 Yaye la madoda akazange afune ukumphulaphula. Ngenxa yoko le ndoda yabamba ishweshwe layo+ yaza yalikhuphela kuwo ngaphandle; aza aba neentlobano zokwazana nalo,+ kwaye aqhubeka elixhaphaza+ ubusuku bonke de kwaba kusasa, emva koko alindulula ekuzeni kwesifingo.
26 Wandula ke lo mfazi wafika xa kusayo, wawa emnyangweni wendlu yendoda inkosi yakhe eyayikuyo,+ —de kwaba semini.
27 Kamva inkosi yakhe yavuka kusasa yaza yavula iingcango zendlu yaphuma ukuze ingene endleleni, yaye, khangela! umfazi, ishweshwe layo,+ liwile emnyangweni wendlu izandla zalo zisembundwini!
28 Ngoko yathi kulo: “Vuka, sihambe.” Kodwa akuzange kubekho mpendulo.+ Koko le ndoda yalithabatha yalibeka e-esileni yasuka yaya endaweni yayo.+
29 Yandula ke yangena endlwini yayo yathabatha isitshetshe sokuxhela yalibamba ishweshwe layo yalinqunqa ngokwamathambo alo langamalungu alishumi elinesibini+ yaza yalithumela kuyo yonke imimandla yakwaSirayeli.+
30 Yaye wonke ubani owakubonayo oku wayesithi: “Into enjengale ayizange yenzeke okanye ibonwe ukususela kwimini abaphuma ngayo oonyana bakaSirayeli kwilizwe laseYiputa de kube ngulo mhla. Bekani iintliziyo zenu koku, cebani+ nize nithethe.”
Yithumele
Yithumele
ABagwebi 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=7&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg